Proposta għal REGOLAMENT TAL-PARLAMENT EWROPEW U TAL-KUNSILL dwar il-finanzjament, l-immaniġġjar u l-monitoraġġ tal-politika agrikola komuni /* KUMM/2011/0628 finali - 2011/0288 (COD) */





MEMORANDUM TA’ SPJEGAZZJONI 1. KUNTEST TAL-PROPOSTA Il-proposta tal-Kummissjoni għal Qafas Finanzjarju Multiannwali (QFM) għall-2014-2020 (il-proposta għal QFM)[1] tistabbilixxi l-qafas baġitarju u l-orjentazzjonijiet prinċipali għall-Politika Agrikola Komuni (PAK). Abbażi ta’ dan, il-Kummissjoni tippreżenta sett ta’ regolamenti li jistabbilixxu l-qafas leġiżlattiv tal-PAK għall-perjodu 2014-2020, flimkien ma' valutazzjoni tal-impatt ta' xenarji oħra possibbli għall-evoluzzjoni tal-politika. Il-proposti attwali ta’ riforma huma bbażati fuq il-Komunikazzjoni dwar il-PAK fid-dawl tas-sena 2020[2] li ddeskriviet alternattivi ta’ politika ġenerali biex jiġu indirizzati l-isfidi futuri għall-agrikoltura u ż-żoni rurali u biex jintlaħqu l-għanijiet iffissati għall-PAK, jiġifieri 1) il-produzzjoni vijabbli tal-ikel; 2) il-ġestjoni sostenibbli tar-riżorsi naturali u azzjonijiet relatati mal-klima, u 3) l-iżvilupp territorjali bbilanċjat. Minn dak iż-żmien, l-orjentazzjonijiet tar-riforma msemmija fil-Komunikazzjoni ġew appoġġjati b’mod ġenerali kemm fid-dibattitu interistituzzjonali [3] kif ukoll fil-konsultazzjoni mal-partijiet interessati li saru fil-qafas tal-valutazzjoni tal-impatt. Tema komuni li ħarġet f’dan il-proċess hija l-ħtieġa ta’ promozzjoni tal-użu effikaċi tar-riżorsi fir-rigward tat-tkabbir b’mod intelliġenti, sostenibbli u inklużiv għall-agrikoltura u għaż-żoni rurali tal-UE konformi mal-istrateġija Ewropa 2020, fejn l-istruttura tal-PAK tinżamm madwar żewġ pilastri li jużaw strumenti kumplimentari biex jinkisbu l-istess għanijiet. Il-Pilastru I ikopri pagamenti diretti u miżuri tas-suq li jipprovdu appoġġ bażiku annwali għad-dħul tal-bdiewa tal-UE u appoġġ fil-każ ta' tfixkil tas-suq speċifiku, filwaqt li l-Pilastru II ikopri l-iżvilupp rurali fil-każ fejn l-Istati Membri jfasslu u jikkofinanzjaw programmi multiannwali taħt qafas komuni[4]. Permezz ta’ riformi suċċessivi, il-PAK żiedet l-orjentazzjoni tal-agrikoltura lejn is-suq filwaqt li pprovdiet appoġġ għad-dħul tal-produtturi, tejbet l-integrazzjoni tar-rekwiżiti ambjentali u saħħet l-appoġġ għall-iżvilupp rurali bħala politika integrata għall-iżvilupp taż-żoni rurali fl-UE kollha. Madankollu, l-istess proċess ta’ riforma wassal għal ħtieġa akbar ta’ tqassim aħjar tal-appoġġ fl-Istati Membri u bejniethom, kif ukoll għal appelli biex il-miżuri jkollhom l-għan li jindirizzaw aħjar l-isfidi ambjentali u l-volatilità tas-suq. Fl-imgħoddi, ir-riformi kienu jindirizzaw l-aktar l-isfidi endoġeni; minn ħafna produzzjoni ta’ ikel żejjed sa kriżijiet ta’ sikurezza tal-ikel; dawn ir-riformi kienu utli għall-UE, kemm fuq il-front domestiku kif ukoll fuq dak internazzjonali. Iżda madankollu, il-biċċa l-kbira tal-isfidi tal-lum huma riżultat ta’ fatturi li huma esterni għall-agrikoltura, u għalhekk, jeħtieġu rispons ta’ politika aktar ġenerali. Il-pressjoni fuq id-dħul agrikolu mistennija tissokta peress li l-bdiewa qed jiffaċċjaw aktar riskji, tnaqqis fil-produttività u pressjoni fuq il-marġini tal-qligħ minħabba żieda fil-prezzijiet tal-mezzi ta' produzzjoni; għalhekk, hemm il-ħtieġa li l-appoġġ għad-dħul ikompli jingħata u li jissaħħu l-istrumenti li jippermettu titjib fil-ġestjoni tar-riskji u fir-rispons għal sitwazzjonijiet ta’ kriżi. L-agrikoltura b’saħħitha hija vitali għall-industrija tal-ikel tal-UE u għas-sigurtà globali tal-ikel. Fl-istess ħin, l-agrikoltura u ż-żoni rurali qed jiġu mitluba jsaħħu l-isforzi tagħhom biex jilħqu l-miri ambizzjużi fir-rigward tal-klima u tal-enerġija u biex jimplimentaw l-istrateġija għall-bijodiversità li huma parti mill-aġenda Ewropa 2020. Il-bdiewa, li flimkien ma’ dawk li jieħdu ħsieb il-foresti huma l-aktar nies li jużaw l-art, se jkollhom bżonn tal-appoġġ biex ikunu jistgħu jadottaw u jżommu sistemi u prattiki tal-biedja li jkunu partikolarment favorevoli biex jintlaħqu l-miri ambjentali u dawk klimatiċi, għaliex il-prezzijiet tas-suq ma jirriflettux il-forniment ta’ dawn il-beni pubbliċi.. Se jkun ukoll essenzjali li l-potenzjal divers taż-żoni rurali jiġi utilizzat bl-aħjar mod u b’hekk jingħata kontribut għat-tkabbir inklużiv u għall-koeżjoni. Għalhekk, fil-futur, il-PAK mhux se tkun politika li taħseb biss għal parti żgħira, anke jekk essenzjali, tal-ekonomija tal-UE, iżda se tkun ukoll politika ta’ importanza strateġika għas-sigurtà tal-ikel, għall-ambjent u għall-bilanċ territorjali. Huwa f’dan li jinsab il-valur miżjud tal-UE minn politika verament komuni li tagħmel l-aktar użu effiċjenti mir-riżorsi baġitarji limitati għaż-żamma ta’ agrikoltura sostenibbli fl-UE kollha, li tindirizza kwistjonijiet transkonfinali importanti bħat-tibdil fil-klima u t-tisħiħ tas-solidarjetà fost l-Istati Membri, filwaqt li tippermetti wkoll il-flessibilità fl-implimentazzjoni biex jitqiesu l-esiġenzi lokali. Il-qafas stabbilit fil-proposta għal QFM jipprevedi li l-PAK għandha żżomm l-istruttura ta’ żewġ pilastri tagħha, fejn il-baġit għal kull pilastru jinżamm fil-livell nominali tiegħu tal-2013 u b’enfasi ċara li jinkisbu riżultati fir-rigward tal-prijoritajiet ewlenin tal-UE. Il-pagamenti diretti għandhom jippromwovu l-produzzjoni sostenibbli billi 30% tal-ammont baġitarju tagħhom jiġi assenjat għal miżuri obbligatorji li huma ta’ benefiċċju għall-klima u l-ambjent. Il-livelli tal-ħlasijiet għandhom jikkonverġu b’mod gradwali u l-ħlasijiet lil benefiċjarji kbar għandhom ikunu suġġetti għal iffissar progressiv tal-limitu massimu. L-iżvilupp rurali għandu jiġi inkluż f’Qafas Strateġiku Komuni flimkien ma’ fondi oħra tal-UE ta’ ġestjoni komuni, b’approċċ imsaħħaħ favur il-ksib ta’ riżultati, u suġġett għall-applikazzjoni ta’ kundizzjonijiet ex-ante mtejba u aktar ċari. Fl-aħħarnett, għall-miżuri tas-suq, il-finanzjament tal-PAK għandu jiġi msaħħaħ permezz ta’ żewġ strumenti li mhumiex tal-QFM: 1) riżerva ta’ emerġenza b’rispons għal sitwazzjonijiet ta’ kriżi; u 2) l-estensjoni tal-ambitu tal-Fond Ewropew ta' Aġġustament għall-Globalizzazzjoni. Abbażi ta’ dan, l-elementi ewlenin tal-qafas leġiżlattiv għall-PAK fil-perjodu 2014-2020 huma stabbiliti fir-Regolamenti li ġejjin: – Proposta għal Regolament tal-Parlament Ewropew u tal-Kunsill li jistabbilixxi regoli għal pagamenti diretti lill-bdiewa skont skemi ta' appoġġ fil-qafas tal-Politika Agrikola Komuni ('ir-Regolament dwar il-pagamenti diretti'); – Proposta għal Regolament tal-Parlament Ewropew u tal-Kunsill li jistabbilixxi organizzazzjoni komuni tas-swieq fi prodotti agrikoli ('ir-Regolament dwar l-OKS Unika'); – Proposta għal Regolament tal-Parlament Ewropew u tal-Kunsill dwar l-appoġġ għall-iżvilupp rurali mill-Fond Agrikolu Ewropew għall-Iżvilupp Rurali (FAEŻR) ('ir-Regolament dwar l-iżvilupp rurali'); – Proposta għal Regolament tal-Parlament Ewropew u tal-Kunsill dwar il-finanzjament, l-immaniġġjar u l-monitoraġġ tal-politika agrikola komuni ('ir-Regolament orizzontali'). – Proposta għal Regolament tal-Kunsill li jistabbilixxi miżuri dwar l-iffissar ta’ ċerti għajnuniet u rifużjonijiet relatati mal-organizzazzjoni tas-swieq fi prodotti agrikoli; – Proposta għal Regolament tal-Parlament Ewropew u tal-Kunsill li jemenda r-Regolament (KE) Nru 73/2009 fir-rigward tal-applikazzjoni tal-pagmenti diretti lill-bdiewa fir-rigward tas-sena 2013; – Proposta għal Regolament tal-Parlament Ewropew u tal-Kunsilli li jemenda r-Regolament tal-Kunsill (EC) Nru 1234/2007 fir-rigward tar-reġim tal-iskema tal-paagment uniku u l-appoġġ lil min ikabbar id-dwieli. Ir-regolament dwar l-iżvilupp rurali huwa msejjes fuq il-proposta ppreżentata mill-Kummissjoni fis-6 ta' Ottubru 2011 li tistipula regoli komuni għall-fondi kollha li joperaw taħt Qafas Strateġiku Komuni[5] Dan għandu jiġi seġwit b’Regolament dwar l-iskema għall-persuni l-aktar fil-bżonn, li attwalment, il-finanzjament għalihom jingħata taħt intestatura differenti tal-QFM. Barra minn hekk, qed jiġu mfassla regoli ġodda dwar il-pubblikazzjoni ta’ informazzjoni dwar il-benefiċjarji, b’qies għall-oġġezzjonijiet espressi mill-Qorti tal-Ġustizzja tal-Unjoni Ewropea, bil-ħsieb li jinstab l-aktar mod xieraq kif id-dritt tal-benefiċjarji għall-protezzjoni ta’ dejta personali jiġi rrikonċiljat mal-prinċipju tat-trasparenza. 2. RIŻULTATI TAL-KONSULTAZZJONIJIET MAL-PARTIJIET INTERESSATI U TAL-VALUTAZZJONI TAL-IMPATT Abbażi tal-evalwazzjoni tal-qafas ta' politika attwali u ta’ analiżi tal-isfidi u l-esiġenzi futuri, il-valutazzjoni tal-Impatt tevalwa u tqabbel l-impatt ta’ tliet xenarji possibbli. Dan huwa r-riżultat ta’ proċess twil li beda f'April 2010 u li tmexxa minn grupp bejn is-servizzi li ġabar analiżi kwantitattiva u kwalitattiva estensiva, u li jinkludi l-iffissar ta’ sitwazzjoni bażi fil-forma ta’ projjezzjonijiet fuq terminu medju ta’ żmien għas-swieq agrikoli u d-dħul tagħhom sal-2020 u l-immudellar tal-impatt ta' xenarji differenti ta’ politika fuq l-ekonomija tas-settur. It-tliet xenarji li ġew elaborati fl-evalwazzjoni tal-impatt huma: 1) xenarju ta’ aġġustament li jżomm il-qafas tal-politika attwali filwaqt li jindirizza n-nuqqasijiet l-aktar importanti tiegħu, bħad-distribuzzjoni tal-pagamenti diretti; 2) xenarju ta’ integrazzjoni li jinvolvi tibdil kbir fil-politika fil-forma ta’ pagamenti diretti li jkunu mmirati aħjar u li jkunu aktar ekoloġiċi, flimkien mat-tisħiħ tal-miri strateġiċi għall-politika tal-iżvilupp rurali b’koordinazzjoni aħjar ma’ politiki oħra tal-UE, kif ukoll l-estensjoni tal-bażi legali biex jiżdiedu l-possibbiltajiet ta’ kooperazzjoni bejn il-produtturi; u 3) xenarju ta’ ffukar mill-ġdid li jagħti orjentazzjoni ġdida lill-politika, esklussivament favur l-ambjent, fejn il-pagamenti diretti jitneħħew b' mod gradwali progressiv, bl-ipoteżi li l-kapaċità produttiva tista’ tibqa’ l-istess mingħajr appoġġ u li l-esiġenzi soċjoekonomiċi taż-żoni rurali jkunu jistgħu jiġu ssodisfati permezz ta’ politiki oħra. Fl-isfond tal-kriżi ekonomika u l-pressjoni fuq il-finanzi pubbliċi, li l-UE wieġbet għalihom bl-istrateġija Ewropa 2020 u bil-proposta għal QFM, it-tliet xenarji jagħtu piż differenti lil kull wieħed mit-tliet għanijiet ta’ politika tal-PAK li timmira għal agrikoltura aktar kompetittiva u sostenibbli f'żoni rurali dinamiċi. Bil-ħsieb li jittejjeb l-allinjament mal-istrateġija Ewropa 2020, notevolment f’termini tal-użu effiċjenti tar-riżorsi, se jkun dejjem aktar essenzjali li l-produttività agrikola tittejjeb permezz tar-riċerka, tat-trasferiment tal-għarfien u tal-promozzjoni tal-koperazzjoni u l-innovazzjoni (inkluż permezz tas-Sħubija Ewropea għall-Innovazzjoni għall-produttività u sostenibbiltà agrikola). Billi l-politika agrikola tal-UE ma għadhiex tiffunzjona aktar f’ambjent politiku kkaratterizzat mit-tfixkil tal-kummerċ, hija mistennija pressjoni addizzjonali fuq is-settur minħabba ż-żieda fil-liberalizzazzjoni, notevolment fil-qafas tal-Aġenda ta' Doha għall-Iżvilupp (DDA) jew tal-Ftehim ta’ Kummerċ Ħieles (FTA) ma’ Mercosur. Fit-tfassil tat-tliet xenarji ta’ politika tqiesu l-preferenzi espressi waqt il-konsultazzjoni li saret fil-kuntest tal-valutazzjoni tal-impatt. Il-partijiet interessati ġew mistiedna jagħtu l-kontribut tagħhom bejn it-23.11.2010 u l-25.1.2011 u fit-12.1.2011 ġie organizzat kumitat konsultattiv. Dawn huma l-punti ewlenin, fil-qosor [6]: – Jeżisti qbil ġenerali bejn il-partijiet interessati dwar il-ħtieġa ta’ PAK, b’saħħitha bbażata fuq struttura ta’ żewġ pilastri, biex jiġu indirizzati l-isfidi tas-sikurezza tal-ikel, il-ġestjoni sostenibbli tar-riżorsi naturali u l-iżvilupp territorjali. – Il-biċċa l-kbira ta’ dawk li wieġbu jaħsbu li l-PAK għandha taqdi rwol fl-istabilizzazzjoni tas-swieq u tal-prezzijiet. – Il-partijiet interessati għandhom opinjonijiet differenti dwar l-immirar tal-appoġġ (speċjalment dwar ir-ridistribuzzjoni tal-għajnuna diretta u dwar l-iffissar tal-limitu massimu tal-pagamenti). – Jeżisti qbil li ż-żewġ pilastri jistgħu jaqdu rwol importanti biex tiżdied l-azzjoni favur il-klima u biex tittejjeb il-prestazzjoni ambjentali fl-interess tas-soċjetà tal-UE Filwaqt li bosta bdiewa jemmnu li dan l-approċċ diġà qiegħed jiġi implimentat, il-pubbliku ġenerali huwa tal-fehma li l-pagamenti tal-Pilastru I jistgħu jintużaw b’mod aktar effiċjenti. – Dawk li wieġbu jixtiequ li l-partijiet kollha tal-UE, inkluż iż-żoni anqas vantaġġati, ikunu jagħmlu parti mit-tkabbir u l-iżvilupp futuri. – L-integrazzjoni tal-PAK ma’ politiki oħra, bħal dawk ambjentali, tas-saħħa, tal-kummerċ u tal-iżvilupp, ġiet enfasizzata minn għadd kbir ta’ dawk li wieġbu. – L-innovazzjoni, l-iżvilupp ta’ impriżi kompetittivi u l-provvista ta’ beni pubbliċi liċ-ċittadini tal-UE huma meqjusa bħala modi kif il-PAK tista’ tiġi allinjata mal-istrateġija Ewropa 2020. Għalhekk, il-valutazzjoni tal-impatt ipparagunat it-tliet xenarji ta’ politika possibbli: Ix-xenarju ta’ ffukar mill-ġdid għandu jaċċellera l-aġġustament strutturali fis-settur agrikolu, billi jisposta l-produzzjoni lejn iż-żoni l-aktar kosteffikaċi u lejn is-setturi li jħallu l-aktar qligħ. Filwaqt li dan għandu jżid il-finanzjament favur l-ambjent b’mod sinifikanti, minħabba l-ambitu limitat tal-intervent fis-suq, jista’ wkoll jesponi lis-settur għal riskji akbar. Barra minn hekk, dan ix-xenarju jġib miegħu kost soċjali u ambjentali sinifikanti, minħabba li ż-żoni inqas kompetittivi jkollhom jiffaċċjaw telf fid-dħul u degradazzjoni ambjentali konsiderevoli, peress li l-politika titlef l-ingranaġġ tal-pagamenti diretti assoċjat mar-rekwiżiti ta’ kundizzjonalità. Fuq in-naħa l-oħra tal-ispektrum, ix-xenarju ta’ aġġustament għandu jkun l-aktar wieħed adatt biex tiġi żgurata l-kontinwità politika, b’titjib limitat iżda tanġibbli kemm mil-lat tal-kompetittività agrikola kif ukoll minn dak tal-prestazzjoni ambjentali. Madankollu hemm dubji serji dwar jekk dan ix-xenarju jistax jindirizza b’mod adegwat l-isfidi kbar tal-futur għas-setturi tal-klima u tal-ambjent, liema setturi jsaħħu s-sostenibbiltà fit-tul tal-agrikoltura. Ix-xenarju ta’ integrazzjoni jintroduċi elementi innovattivi permezz ta’ pagamenti diretti li jkunu mmirati aħjar u li jkunu aktar ekoloġiċi. L-analiżi turi li l-pagamenti diretti aktar ekoloġiċi jistgħu jsiru b’kost raġonevoli għall-bdiewa, għalkemm ċertu ammont ta’ piż amministrattiv ma jistax jiġi evitat. Bl-istess mod, jista’ jingħata impetu ġdid fl-iżvilupp rurali, dejjem jekk il-possibbiltajiet il-ġodda jintużaw b’mod effiċjenti mill-Istati Membri u r-reġjuni u jekk il-qafas strateġiku komuni mal-fondi l-oħra tal-UE ma jeliminax is-sinerġiji mal-Pilastru I jew idgħajjef il-punti tajbin li jikkaratterizzaw l-iżvilupp rurali. Jekk jintlaħaq il-bilanċ ġust, dan ix-xenarju għandu jkun l-aktar wieħed adatt biex tiġi indirizzata s-sostenibbiltà fit-tul tal-agrikoltura u taż-żoni rurali. Abbażi ta’ dan, il-valutazzjoni tal-impatt tikkonkludi li x-xenarju ta’ integrazzjoni huwa l-aktar wieħed ibbilanċjat li jista' jintuża biex il-PAK tiġi allinjata b’mod progressiv mal-għanijiet strateġiċi tal-UE, liema bilanċ jista’ jinkiseb ukoll bl-implimentazzjoni tad-diversi elementi inklużi fil-proposti leġiżlattivi. Se jkun essenzjali wkoll li jiġi żviluppat qafas ta’ evalwazzjoni biex titkejjel il-prestazzjoni tal-PAK permezz ta’ sett ta’ indikaturi komuni marbuta mal-għanijiet tal-politika. Is-simplifikazzjoni kienet wieħed mill-aspetti importanti meqjusa matul il-proċess, u din għandha tiġi msaħħa b'diversi modi, pereżempju bir-razzjonalizzazzjoni tal-kundizzjonalità u tal-istrumenti tas-suq, jew bit-tfassil tal-iskema tal-bdiewa ż-żgħar. Barra minn hekk, il-pagamenti diretti aktar ekoloġiċi għandhom jitfasslu b’tali mod li jimminimizzaw il-piż amministrattiv, inkluż l-ispejjeż tal-kontrolli. 3. ELEMENTI LEGALI TAL-PROPOSTA Huwa propost li tinżamm l-istruttura attwali tal-PAK f’żewġ pilastri b’miżuri obbligatorji annwali ta’ applikazzjoni ġenerali għall-Pilastru I kumplimentati b’miżuri voluntarji mfassla aħjar għall-ispeċifiċitajiet nazzjonali u reġjonali fl-ambitu ta’ approċċ ta’ programmar multiannwali għall-Pilastru II. Madankollu, it-tfassil il-ġdid tal-pagamenti diretti jipprova jisfrutta aħjar is-sinerġiji mal-Pilastru II, li min-naħa tiegħu qiegħed inkluż f’Qafas Strateġiku Komuni biex ikun hemm koordinazzjoni aħjar ma’ fondi oħra ta’ ġestjoni komuni tal-UE. Abbażi ta’ dan, tinżamm ukoll l-istruttura attwali ta’ erba’ strumenti legali ta’ bażi, għalkemm l-ambitu tar-regolament finanzjarju jitwessa' biex jiġbor u jlaqqa' dispożizzjonijiet komuni f’dak li issa huwa msejjaħ ir-Regolament orizzontali. Il-proposti jikkonformaw mal-prinċipju tas-sussidjarjetà. Il-PAK hija tassew politika komuni:: hija settur ta’ kompetenza kondiviża bejn l-UE u l-Istati Membri li qed tiġi trattata fil-livell tal-UE bil-għan li tinżamm agrikoltura sostenibbli u diversa fl-UE kollha, li jiġu indirizzati kwistjonijiet transkonfinali importanti bħat-tibdil fil-klima u t-tisħiħ tas-solidarjetà fost l-Istati Membri. Fid-dawl tal-importanza tal-isfidi futuri għas-sigurtà tal-ikel, għall-ambjent u għall-bilanċ territorjali, il-PAK tibqa' politika ta’ importanza strateġika biex jiġu żgurati l-aktar risposta effikaċi għall-isfidi politiċi u l-aktar użu effiċjenti tar-riżorsi baġitarji. Barra minn hekk, huwa propost li tinżamm l-istruttura attwali ta’ strumenti f’żewġ pilastri fejn l-Istati Membri jkollhom aktar libertà biex ifasslu soluzzjonijiet adattati għall-ispeċifiċitajiet lokali tagħhom u biex jikkofinanzjaw il-Pilastru II. Is-Sħubija Ewropea għall-Innovazzjoni l-ġdida u s-sett ta' strumenti għall-ġestjoni tar-riskju huma inklużi wkoll fil-Pilastru II. Fl-istess ħin, il-politika se tiġi allinjata aħjar mal-istrateġija Ewropa 2020 (flimkien ma’ qafas komuni ma’ fondi oħra tal-UE) u jistgħu jiddaħħlu għadd ta' titjib u elementi ta’ simplifikazzjoni. Fl-aħħarnett, l-analiżi mwettqa fil-qafas tal-valutazzjoni tal-impatt turi b’mod ċar il-kost li jirriżulta jekk ma tittieħed ebda azzjoni, f’termini ta’ konsegwenzi ekonomiċi, ambjentali u soċjali negattivi. Minbarra dispożizzjonijiet dwar finanzjament, ir-regolament orizzontali jġib flimkien regoli rilevanti għall-istrumenti kollha, bħal dispożizzjonijiet dwar kundizzjonalità, verifiki u penali. Konsegwentement, ir-regolament issa jistabbilixxi regoli dwar il-finanzjament, is-sistema ta’ konsulenza għall-farms, is-sistemi ta’ mmaniġġjar u kontroll, il-kundizzjonalità u l-approvazzjoni ta’ kontijiet. L-għan huwa li r-regoli dwar finanzjament ikunu aġġustati abbażi tal-esperjenza miksuba s’issa, biex il-kundizzjonalità tiġi razzjonalizzata u mtejba u biex tissaħħaħ is-sistema ta’ konsulenza għall-farms. Fir-rigward tal-kundizzjonalità b’mod partikolari, ir-regoli viġenti kienu rriveduti bil-għan li jiġu ssimplifikati, li tissaħħaħ id-dimensjoni tat-tibdil fil-klima fil-KAAT u li tiġi żgurata l-konsistenza mad-dispożizzjonijiet ta’ miżuri ekoloġiċi u ta’ miżuri ambjentali rilevanti offruti għall-iżvilupp rurali. Fl-aħħar nett, ir-regolament jipprovdi l-bażi għal qafas komuni ta’ monitoraġġ u ta’ evalwazzjoni biex titkejjel il-prestazzjoni tal-PAK matul il-perjodu li jmiss. Dan ir-regolament jinkludi diversi elementi ta’ simplifikazzjoni. Qabel xejn, huwa jiġbor flimkien ir-regoli kollha tal-kundizzjonalità f’att leġiżlattiv wieħed u b’hekk ikunu jistgħu jinqraw aħjar. Barra minn hekk, jipprevedi it-tnaqqis fl-għadd ta’ aġenziji tal-pagamenti u t-tisħiħ tal-irwol tal-korp ta’ koordinazzjoni. Dan għandu jagħmel is-sistema aktar trasparenti u ta’ anqas piż kemm għal amministrazzjonijiet nazzjonali kif ukoll għas-servizzi tal-Kummissjoni. Se jkun hemm anqas akkreditazzjonijiet u dikjarazzjonijiet ta’ assigurazzjoni meħtieġa fil-livell tal-Istati Membri u l-għadd ta’ verifiki mill-Kummissjoni jkun jista’ jitnaqqas. Ir-regoli dwar l-immaniġġjar u l-kontrolli se jiġu allinjati, kemm jista’ jkun, għaż-żewġ pilastri tal-PAK biex iwasslu għal aktar ċarezza legali u għal proċeduri armonizzati. Barra minn hekk, ir-regolament jipprevedi li l-Kummissjoni jkollha s-setgħa li tippermetti t-tnaqqis tal-għadd ta’ verifiki fuq il-post għal Stati Membri b’sistemi ta’ verifiki li jaħdmu tajjeb u b’rati baxxi ta’ żbalji. Dan jista’ jnaqqas il-piżijiet amministrattivi kemm għall-bdiewa kif ukoll għall-amministrazzjonijiet nazzjonali. 4. IMPLIKAZZJONI BAĠITARJA Il-proposta għal QFM tipprovdi li parti sinifikanti tal-baġit tal-UE għandha tibqa’ tiġi ddedikata għall-agrikoltura, li hija politika komuni ta’ importanza strateġika. Għalhekk, bi prezzijiet kurrenti, huwa propost li l-PAK għandha tiffoka fuq l-attivitajiet essenzjali tagħha, billi fil-perjodu 2014-2020 talloka EUR 317.2 biljun għall-Pilastru I u EUR 101.2 biljun għall-Pilastru II. Il-finanzjament tal-Pilastru I u tal-Pilastru II huwa kkumplimentat minn finanzjament addizzjonali ta’ EUR 17.1 biljun, li huwa magħmul minn EUR 5.1 biljun għar-riċerka u l-innovazzjoni, EUR 2.5 biljun għas-sikurezza tal-ikel u EUR 2.8 biljun għall-appoġġ ta’ ikel lill-persuni l-aktar fil-bżonn fl-Unjoni f’intestaturi oħra tal-QFM, kif ukoll ta' EUR 3.9 biljun għal riżerva ġdida għal kriżijiet fis-settur agrikolu u sa EUR 2.8 biljun fil-Fond Ewropew ta' Aġġustament għall-Globalizzazzjoni li ma jagħmlux parti mill-QFM; li jwassal għal baġit totali ta’ EUR 435.6 biljun għall-perijodu 2014-2020. Fir-rigward tad-distribuzzjoni tal-appoġġ fost l-Istati Membri, huwa propost għall-Istati Membri kollha li l-ħlasijiet diretti tagħhom huma taħt id-90% tal-medja tal-UE, terz minn din id-differenza jitnaqqas. Il-limiti massimi nazzjonali indikati fir-Regolament tal-pagamenti diretti huma kkalkolati abbażi ta’ dan. Id-distribuzzjoni tal-appoġġ għall-iżvilupp rurali hija bbażata fuq kriterji oġġettivi marbuta mal-għanijiet tal-politika, filwaqt li titqies id-distribuzzjoni attwali. Ir-reġjuni inqas żviluppati, kif ukoll ċerti miżuri bħat-trasferiment tal-għarfien, il-gruppi tal-produtturi, l-attivitajiet ta’ kooperazzjoni u l-Leader għandhom jibqgħu jibbenefikaw minn rati ta’ kofinanzjament ogħla bħal ma jagħmlu llum. Qed tiddaħħal xi flessibbiltà għat-trasferimenti bejn il-pilastri (sa 5% tal-pagamenti diretti): mill-Pilastru I għall-Pilastru II sabiex l-Istati Membri jkunu jistgħu jsaħħu l-politika tagħhom ta' żvilupp rurali, u mill-Pilastru II għall-Pilastru I għal dawk l-Istati Membri fejn il-livell tal-pagamenti diretti jibqa' taħt 90% tal-medja tal-UE. Id-dettalji dwar l-impatt finanzjarju tar-riforma tal-PAK proposti huma stipulati fl-istqarrija finanzjarja li takkumpanja l-proposti. 2011/0288 (COD) Proposta għal REGOLAMENT TAL-PARLAMENT EWROPEW U TAL-KUNSILL dwar il-finanzjament, l-immaniġġjar u l-monitoraġġ tal-politika agrikola komuni IL-PARLAMENT EWROPEW U L-KUNSILL TAL-UNJONI EWROPEA, Wara li kkunsidraw it-Trattat dwar il-Funzjonament tal-Unjoni Ewropea, u partikolarment Artikolu 43(2) tiegħu, Wara li kkunsidraw il-proposta mill-Kummissjoni Ewropea[7], Wara t-trażmissjoni tal-abboz tal-att leġiżlattiv lill-parlamenti nazzjonali, Wara li kkunsidraw l-opinjoni tal-Kumitat Ekonomiku u Soċjali Ewropew [8], Wara li kkonsultaw il-Kontrollur Ewropew għall-Protezzjoni tad-Data[9] Filwaqt li jaġixxu skont il-proċedura leġiżlattiva ordinarja, Billi: (1) Il-Komunikazzjoni mill-Kummissjoni lill-Parlament Ewropew, lill-Kunsill, lill-Kumitat Ekonomiku u Soċjali Ewropew u lill-Kumitat tar-Reġjuni dwar "Il-PAK fid-dawl tas-sena 2020: Nindirizzaw l-isfidi tal-futur fl-ambitu tal-ikel, tar-riżorsi naturali u dak territorjali"[10] tistabbilixxi sfidi, objettivi u orjentazzjonijiet potenzjali għall-Politika Agrikola Komuni (PAK) wara l-2013. Fid-dawl tad-dibattitu dwar dik il-Komunikazzjoni, il-PAK għandha tiġi rriformata b’effett mill-1 ta’ Jannar 2014. Dik ir-riforma għandha tkopri l-istrumenti ewlenin kollha tal-PAK, inkluż ir-Regolament tal-Kunsill (KE) Nru 1290/2005 tal-21 ta’ Ġunju 2005 dwar il-finanzjament tal-politika agrikola komuni[11] kif emendat mir-Regolament tal-Parlament Ewropew u tal-Kunsill [COM (2010)…(l-allinjament ta’ Liżbona)][12]. L-esperjenza miksuba mill-implimentazzjoni ta’ dak ir-Regolament turi li ċerti elementi tal-mekkaniżmu ta’ finanzjament u monitoraġġ jeħtiġilhom jiġu aġġustati. Minħabba l-kamp ta’ applikazzjoni tar-riforma, ikun xieraq li jitħassar ir-Regolament (KE) Nru 1290/2005 u jiġi sostitwit b’test ġdid. Ir-riforma għandha wkoll, kemm jista’ jkun possibbli, tarmonizza, tirrazzjonalizza u tissimplifika dispożizzjonijiet. (2) Minħabba li l-objettivi ta’ dan ir-Regolament ma jistgħux jinkisbu b’mod suffiċjenti mill-Istati Membri minħabba r-rabtiet bejnu u l-istrumenti l-oħra tal-PAK u l-limitazzjonijiet fuq ir-riżorsi finanzjarji tal-Istati Membri f’Unjoni mkabbra, u li, għalhekk, l-objettivi jkunu jistgħu jinkisbu aħjar f’livell tal-Unjoni permezz tal-garanzija multiannwali ta’ finanzjament mill-Unjoni u ta’ konċentrazzjoni fuq il-prijoritajiet tiegħu, l-Unjoni tista’ tadotta miżuri, skont il-prinċipju tas-sussidjarjetà kif stabbilit fl-Artikolu 5(3) tat-Trattat dwar Unjoni Ewropea. Skont il-prinċipju tal-proporzjonalità kif stabbilit fl-Artikolu 5(4) ta’ dak it-Trattat, dan ir-Regolament ma jmurx lil hinn minn dak li huwa meħtieġ biex jinkisbu dawk l-objettivi. (3) Biex jiġu ssupplimentati jew emendati ċerti elementi mhux essenzjali ta’ dan ir-Regolament, is-setgħa li jkunu adottati atti delegati skont l-Artikolu 290 tat-Trattat għandha tkun iddelegata lill-Kummissjoni fir-rigward tal-akkreditazzjoni tal-aġenziji tal-pagamenti u tal-korpi ta’ koordinazzjoni, tal-kontenut tas-Sistema Konsultattiva għall-farms, tal-miżuri li għandhom jiġu ffinanzjati mill-baġit tal-Unjoni b’intervent pubbliku u l-valutazzjoni tal-operazzjonijiet marbuta mal-intervent pubbliku, ir-riduzzjonijiet u s-sospensjoni tar-rimborżi lill-Istati Membri, tal-kumpens bejn l-infiq u d-dħul skont il-Fondi, tal-irkupru ta’ djun, tal-penali applikati lil benefiċjarji fil-każ ta' nuqqas ta' konformità mal-kundizzjonijiet tal-eliġibbiltà, fir-rigward tar-regoli dwar it-titoli, il-funzjonament tas-sistema tal-amminstrazzjoni u l-kontroll integrati, tal-miżuri esklużi mill-iskrutinju ta’ tranżazzjonijiet, il-penali applikati skont il-kundizzjonalità, ir-regoli dwar iż-żamma tal-mergħat, ir-regoli dwar l-avveniment operattiv u r-rata tal-kambju li għandha tintuża mill-Istati Membri li ma jużawx l-ewro u fir-rigward tal-kontenut tal-qafas komuni ta’ evalwazzjoni tal-miżuri adottati skont il-PAK. Huwa ta’ importanza partikolari li l-Kummissjoni żżomm konsultazzjonijiet xierqa matul ix-xogħol tagħha ta’ tħejjija, inkluż f’livell espert. Il-Kummissjoni, meta tkun qed tħejji u tfassal atti delegati, għandha tiżgura trażmissjoni simultanja, f’waqtha u xierqa ta’ dokumenti rilevanti lill-Parlament Ewropew u lill-Kunsill. (4) Il-PAK hija magħmula minn serje ta’ miżuri, li xi wħud minnhom għandhom rabta mal-żvilupp rurali. Huwa importanti li jiġi pprovdut finanzjament għal dawk il-miżuri biex jingħata kontribut għall-kisba tal-objettivi tal-PAK. Minħabba li l-miżuri għandhom ċerti elementi komuni bejniethom iżda huma wkoll differenti f’għadd ta’ aspetti, il-finanzjament tagħhom għandu jsir flimkien ma’ sett ta’ dispożizzjonijiet li jippermetti trattament differenti fejn ikun meħtieġ. Ir-Regolament (KE) Nru 1290/2005 ħoloq żewġ fondi agrikoli Ewropej, jiġifieri l-Fond Agrikolu Ewropew ta’ Garanzija (minn hawn ’il quddiem imsejjaħ ‘FAEG’), u l-Fond Agrikolu Ewropew għall-Iżvilupp Rurali (minn hawn ’il quddiem imsejjaħ ‘FAEŻR’). Dawk iż-żewġ Fondi għandhom jinżammu. (5) Ir-Regolament (UE) Nru [FR]/xxx tal-Parlament Ewropew u tal-Kunsill ta' […] dwar ir-regoli finanzjarji applikabbli għall-baġit annwali tal-Unjoni[13] u d-dispożizzjonijiet adottati in segwitu għalih għandhom japplikaw għall-miżuri stipulati f'dan ir-Regolament. B'mod partikolari ir-Regolament jistipula dispożizzjonijiet marbuta mal-ġestjoni konġunta mal-Istati Membri bbażata fuq il-prinċipji tal-ġestjoni finanzjarja soda, it-trasparenza u n-non diskriminazzjoni, kif ukoll dispożizzjonijiet dwar il-funzjoni tal-korpi akkreditati, il-prinċipji baġitarji, u d-dispożizzjonijiet li għandhom jiġu osservati fil-qafas ta' dan ir-Regolament. (6) Il-baġit tal-Unjoni għandu jiffinanzja l-infiq tal-PAK, inkluż dak għall-iżvilupp rurali, permezz taż-żewġ Fondi jew direttament jew fil-kuntest ta’ mmaniġġjar komuni mal-Istati Membri. It-tipi ta’ miżuri li jistgħu jiġu ffinanzjati billi jintużaw dawk il-Fondi għandhom jiġu speċifikati. (7) Għandu jkun hemm provvediment għall-akkreditazzjoni ta’ aġenziji tal-pagamenti mill-Istati Membri, biex jiġu stabbiliti proċeduri għall-kisba tad-dikjarazzjonijiet ta’ mmaniġġjar meħtieġa ta’ assigurazzjoni, u ċ-ċertifikazzjoni ta’ sistemi ta’ mmaniġġjar u monitoraġġ, kif ukoll iċ-ċertifikazzjoni ta’ kontijiet annwali minn korpi indipendenti. Barra minn dan, biex tiġi żgurata t-trasparenza tal-kontrolli nazzjonali, partikolarment fir-rigward ta’ proċeduri ta’ awtorizzazzjoni, validazzjoni u pagament, biex jitnaqqas il-piż amministrattiv u ta’ awditjar għas-servizzi tal-Kummissjoni, kif ukoll għall-Istati Membri fejn tkun meħtieġa akkreditazzjoni għal kull aġenzija tal-pagamenti individwali, l-għadd ta’ awtoritajiet u korpi li lilhom jiġu ddelegati dawk ir-responsabbiltajiet għandu jkun ristrett meqjusin l-arranġamenti kostituzzjonali ta’ kull Stat Membru. (8) Fejn Stat Membru jakkredita aktar minn aġenzija tal-pagamenti waħda, huwa importanti li jinnomina korp ta’ koordinazzjoni uniku biex tiġi żgurata l-konsistenza fl-immaniġġjar tal-fondi, biex jiġi pprovdut kollegament bejn il-Kummissjoni u d-diversi aġenziji tal-pagamenti akkreditati u biex jiġi żgurat li l-informazzjoni mitluba mill-Kummissjoni dwar l-operazzjonijiet ta’ diversi aġenziji tal-pagamenti tkun tista’ tinkiseb malajr. Il-korp ta’ koordinazzjoni għandu wkoll ikun responsabbli li jiżgura li tittieħed azzjoni rimedjali u li l-Kummissjoni tinżamm mgħarrfa dwar x’ikun ġara wara u għandu jiżgura l-applikazzjoni omoġenja ta’ regoli u standards komuni. (9) L-aġenziji tal-pagamenti akkreditati mill-Istati Membri biss joffru assigurazzjoni raġjonevoli li jkunu saru l-kontrolli meħtieġa qabel ma tingħata l-għajnuna mill-Unjoni lil benefiċjarji. Għandu, għalhekk, jiġi stipulat b’mod espliċitu li l-infiq magħmul minn aġenziji tal-pagamenti akkreditati biss jista’ jiġi rimborżat mill-baġit tal-Unjoni. (10) Biex il-benefiċjarji jkunu megħjunin isiru jafu aktar dwar ir-rabta bejn il-prattiki agrikoli u l-immaniġġjar ta’ farms min-naħa l-waħda, u l-istandards relatati mal-ambjent, it-tibdil fil-klima, il-kundizzjonijiet agrikoli tajba tal-art, is-sigurtà fl-ikel, is-saħħa pubblika, is-saħħa tal-annimali, is-saħħa tal-pjanti u t-trattament xieraq tal-annimali min-naħa l-oħra, huwa meħtieġ li l-Istati Membri jistabbilixxu sistema konsultattiva komprensiva għall-farms li toffri pariri lil benefiċjarji. Dik is-sistema konsultattiva għall-farms m’għandha bl-ebda mod taffettwa l-obbligu u r-responsabbiltà ta’ benefiċjarji li jħarsu dawk l-istandards. L-Istati Membri għandhom jiżguraw ukoll separazzjoni ċara bejn pariri u kontrolli. (11) Is-sistema konsultattiva għall-farms għandha tkopri mill-anqas ir-rekwiżiti u l-istandards li jifformaw il-kamp ta’ applikazzjoni tal-kundizzjonalità. Dik is-sistema għandha tkopri wkoll ir-rekwiżiti li għandhom jitħarsu b’rabta mal-prattiki agrikoli ta’ ġid għall-klima u l-ambjent għal pagamenti diretti, kif ukoll iż-żamma tal-żona agrikola skont ir-Regolament (UE) Nru DP/xxx tal-Parlament Ewropew u tal-Kunsill ta’ xxx li jistabbilixxi regoli għal skemi ta’ pagament dirett lill-bdiewa skont skemi ta' appoġġ fil-qafas tal-politika agrikola komuni[14]. Dik is-sistema għandha fl-aħħar nett tkopri ċerti elementi relatati ma’ mitigazzjoni u adattament għal tibdil fil-klima, il-bijodiversità, il-ħarsien tal-ilma, notifika u innovazzjoni.ta’ mard tal-annimali u tal-pjanti, kif ukoll l-iżvilupp sostenibbli tal-attività ekonomika tal-farms iż-żgħar. (12) Id-dħul fis-sistema konsultattiva għall-farms għandu jkun fuq bażi volontarja għal benefiċjarji. Il-benefiċjarji kollha, anke jekk ma jirċevux għajnuna skont il-PAK, għandhom jitħallew jipparteċipaw fis-sistema. Madankollu, l-Istati Membri jistgħu jistabbilixxu kriterji ta’ prijorità. Minħabba n-natura tas-sistema, ikun xieraq li l-informazzjoni miksuba matul l-attività ta’ konsulenza tiġi ttrattata bħala kunfidenzjali, ħlief f’każ ta’ ksur gravi tad-dritt nazzjonali jew tal-Unjoni. Biex tiġi żgurata l-effiċjenza tas-sistema, il-konsulenti għandhom ikunu kwalifikati kif xieraq u jirċievu taħriġ regolarment. (13) Ir-riżorsi finanzjarji meħtieġa biex ikopru l-infiq magħmul mill-aġenziji tal-pagamenti akkreditati fir-rigward tal-FAEG, għandhom isiru disponibbli għall-Istati Membri mill-Kummissjoni fl-għamla ta’ rimborżi biex ikun irriżervat l-infiq magħmul minn dawk l-aġenziji. Sakemm dawn ir-rimborżi, fl-għamla ta’ pagamenti kull xahar, ikunu tħallsu, għandhom jiġu mmobilizzati riżorsi finanzjarji mill-Istati Membri skont il-ħtiġijiet tal-aġenziji tal-pagamenti akkreditati tagħhom. L-ispejjeż tal-persunal u l-ispejjeż amministrattivi tal-Istati Membri u tal-benefiċjarji involuti fl-eżekuzzjoni tal-PAK għandhom jitħallsu minnhom infushom. (14) L-użu tas-sistema agrometeoroloġika u tal-akkwist u t-titjib ta’ immaġni bis-satellita għandu jipprovdi lill-Kummissjoni bil-mezzi għall-ġestjoni tas-swieq u biex jiġu ffaċilitati l-monitoraġġ u l-kontroll tal-infiq agrikolu. (15) Fil-kuntest tal-ħarsien tad-dixxiplina baġitarja, huwa meħtieġ li jiġi ddefinit il-limitu massimu annwali għall-infiq iffinanzjat mill-FAEG billi jitqiesu l-ammonti massimi stabbiliti għal dak il-Fond skont il-qafas finanzjarju multiannwali msemmi fir-Regolament tal-Kunsill (UE) Nru xxx/xxx ta' […] li jistipula l-qafas finanzjarju multiannwali għas-snin 2014-2020[15] [QFM]. (16) Id-dixxiplina baġitarja tesiġi wkoll li l-limitu massimu annwali għal infiq iffinanzjat mill-FAEG jiġi mħares fiċ-ċirkostanzi kollha u fl-istadji kollha tal-proċedura tal-baġit u tal-eżekuzzjoni tal-baġit. Dan jesiġi li l-limitu massimu nazzjonali għall-pagamenti diretti għal kull Stat Membru stipulat fir-Regolament (UE) Nru xxx/xxx[DP] jitqies bħala l-limitu massimu finanzjarju għal pagamenti diretti tali għall-Istat Membru konċernat u li r-rimborż ta’ dawk il-pagamenti jibqa’ f’dan il-limitu massimu finanzjarju. Barra dan, id-dixxiplina baġitarja tesiġi li l-atti kollha proposti mill-Kummissjoni jew adottati mil-leġiżlatur jew mill-Kummissjoni skont il-PAK u ffinanzjati mill-FAEG ikunu konformi mal-limitu massimu annwali għall-infiq iffinanzjat minn dak il-fond. (17) Bil-għan li jkun żgurat li l-ammonti għall-finanzjament tal-PAK ikunu konformi mal-limiti massimi annwali, għandu jinżamm il-mekkaniżmu finanzjarju msemmi fir-Regolament tal-Kunsill (KE) Nru 73/2009 tad-19 ta’ Jannar 2009 li jistabbilixxi regoli komuni għal skemi ta' appoġġ dirett għal bdiewa fi ħdan il-politika agrikola komuni u li jistabbilixxi ċerti skemi ta' appoġġ għal bdiewa, u li jemenda r-Regolamenti (KE) Nru 1290/2005, (KE) Nru 247/2006, (KE) Nru 378/2007 u li jirrevoka r-Regolament (KE) Nru 1782/2003[16] li bih jiġi aġġustat il-livell ta’ għajnuna diretta . Fl-istess kuntest, huwa meħtieġ li l-Kummissjoni tkun awtorizzata tistabbilixxi dawk l-aġġustamenti fejn ilKunsill ma jistabbillixxuhomx qabel it-30 ta’ Ġunju tas-sena kalendarja li għaliha jkunu japplikaw. (18) Il-miżuri meħuda biex tiġi ddeterminata l-kontribuzzjoni finanzjarja mill-FAEG u mill-FAEŻR fir-rigward tal-kalkolu tal-limiti massimi finanzjarji ma jaffettwawx is-setgħat tal-awtorità baġitarja maħtura mit-Trattat. Dawk il-miżuri għandhom, għalhekk, ikunu bbażati fuq l-ammonti ta’ referenza ffissati skont il- Ftehim Interistituzzjonali ta’ […] bejn il-Parlament Ewropew, il-Kunsill u l-Kummissjoni dwar il-kooperazzjoni fi kwistjonijiet baġitarji u dawk ta' mmaniġġjar finanzjarju sod [17] u r-Regolament (UE) Nru xxx/xxx [MFF]. (19) Id-dixxiplina baġitarja titlob ukoll eżami kontinwu tas-sitwazzjoni baġitarja għal żmien medju. Il-Kummissjoni, meta tissottometti l-abbozz tal-baġit għal-sena partikolari, għandha, għalhekk, tippreżenta l-previżjonijiet u l-analiżi tagħha lill-Parlament Ewropew u lill-Kunsill u tipproponi, jekk ikun meħtieġ, miżuri xierqa lill-leġiżlatur. Barra dan, il-Kummissjoni għandha tagħmel użu sħiħ mis-setgħat tagħha ta’ mmaniġġjar f’kull żmien biex tiżgura konformità mal-limitu massimu annwali u, jekk ikun meħtieġ, tipproponi miżuri xierqa lill-Parlament Ewropew u lill-Kunsill jew lill-Kunsill biex tiġi rrimedjata s-sitwazzjoni baġitarja. Jekk, fi tmiem is-sena tal-baġit, ma jkunx jista’ jkun hemm konformità mal-limitu massimu annwali bħala riżultat tar-rimborżi mitluba mill-Istati Membri, il-Kummissjoni għandha tkun tista’ tieħu miżuri li jippermettu distribuzzjoni provviżorja tal-baġit disponibbli fost l-Istati Membri proporzjonatament għat-talbiet tagħhom għal rimborż li ma jkunx għadu tħallas, kif ukoll konformità mal-limitu massimu ffissat għas-sena konċernata. Pagamenti għal dik is-sena għandhom jiġu addebitati għas-sena tal-baġit ta’ wara u l-ammont totali ta’ finanzjament mill-Unjoni għal kull Stat Membru għandu jiġi stabbilit definittivament, bħalma għandu jkun il-kumpens bejn l-Istati Membri biex ikun hemm konformità mal-ammont stabbilit. (20) Meta timplimenta l-baġit, il-Kummissjoni għandha topera kull xahar sistema ta’ twissija bikrija u monitoraġġ għall-infiq agrikolu, biex, jekk ikun hemm riskju li l-limitu massimu annwali jinqabeż, il-Kummissjoni tkun tista’ mal-ewwel opportunità tieħu l-miżuri xierqa skont is-setgħat ta’ mmaniġġjar għad-dispożizzjoni tagħha u tipproponi miżuri oħra jekk dawk il-miżuri jkunu jidhru li jkunu insuffiċjenti. Rapport perjodiku mill-Kummissjoni lill-Parlament Ewropew u lill-Kunsill għandu jqabbel l-evoluzzjoni tal-infiq magħmul b’rabta mal-profili sa ċertu żmien u jagħmel valutazzjoni tal-implimentazzjoni li tista’ tkun prevista għall-bqija tas-sena tal-baġit. (21) Ir-rata tal-kambju użata mill-Kummissjoni fit-tfassil tad-dokumenti tal-baġit għandha, waqt li jsiru konċessjonijiet għaż-żmien li jkun għadda bejn l-abbozzar u s-sottomissjoni, tirrifletti l-aktar informazzjoni disponibbli reċenti. (22) Ir-Regolament (UU) No CR/xxx tal-Parlament Ewropew u tal-Kunsill […] li jiffissa dispożizzjonijiet komuni dwar il-Fond Ewropew għall-Iżvilupp Reġjonali, il-Fond Soċjali Ewropew, il-Fond ta' Koeżjoni, il-Fond Agrikolu Ewropew għall-Iżvilupp Rurali u l-Fond Marittimu u tas-Sajd Ewropew kopert mill-Qafas Strateġiku Komuni u li jiffissa dispożizzjonijiet ġenerali dwar il-Fond Ewropew għall-Iżvilupp Reġjonali, il-Fond Soċjali Ewropew u l-Fond ta' Koeżjoni, u li jħassar ir-Regolament (KE) Nru 1083/2006[18] jipprovdi regoli li japplikaw għall-appoġġ finanzjarju mill-Fondi koperti minn dak ir-Regolament, inkluż il-FAEŻR. Dawk id-dispożizzjonijiet jinkludu wkoll ċerti regoli dwar l-eliġibbiltà tan-nefqa, dwar il-ġestjoni finanzjarja kif ukoll dwar is-sistemi tal-maniġment u tal-kontroll. Fir-rigward tal-ġestjoni finanzjarja tal-FAEŻR, f'ġieħ iċ-ċarezza ġuridika u l-koerenza bejn il-Fondi agrikoli, għandha ssir referenza għad-dispożizzjonijiet rilevanti dwar l-impenji baġitarji, l-iskadenzi għall-ħlas u d-diżimpenn tar-Regolament (UE) Nru CR/xxx. (23) Il-programmi ta’ żvilupp rurali huma ffinanzjati mill-baġit tal-Unjoni abbażi ta’ impenji f’pagamenti akkont annwali. L-Istati Membri għandhom ikunu jistgħu jiġbdu mill-fondi tal-Unjoni pprovduti malli huma jibdew il-programmi. Hija, għalhekk, meħtieġa sistema ta’ prefinanzjament, ristretta kif xieraq, li tiżgura li fondi jgħaddu kontinwament biex il-pagamenti lil benefiċjarji skont il-programmi jsiru f’waqthom. (24) Minbarra l-prefinanzjament, għandha ssir distinzjoni bejn pagamenti mill-Kummissjoni lill-aġenziji tal-pagamenti akkreditati. Għandhom jiġu stabbiliti pagamenti interim u pagament ta’ bilanċi, u regoli dwar il-ħlas tagħhom. Id-diżimpenn awtomatiku għandu jgħin biex l-eżekuzzjoni ta’ programmi ssir malajr u tikkontribwixxi għal immaniġġjar finanzjarju sod. (25) L-għajnuna mill-Unjoni għandha titħallas lill-benefiċjarji f’waqtha biex huma jkunu jistgħu jużawha b’mod effiċjenti. Nuqqas mill-Istati Membri li jkunu konformi mad-dati ta’ skadenza għal pagamenti stabbiliti fil-leġiżlazzjoni tal-Unjoni jista’ joħloq diffikultajiet serji għall-benefiċjarji u jista’ jqiegħed f’periklu l-ibbaġitjar annwali tal-Unjoni. Għalhekk l-infiq magħmul mingħajr ma jitħarsu d-dati ta’ skadenza għal pagamenti għandu jkun eskluż mill-finanzjament mill-Unjoni. Biex il-prinċipju tal-proporzjonalità jitħares, il-Kummissjoni għandha tkun tista tipprovdi għal eċċezzjonijiet għal din ir-regola ġenerali. Dan il-prinċipju, stabbilit fir-Regolament (KE) Nru 1290/2005 għandu jinżamm u jkun applikat kemm għall-FAEG kif ukoll għall-FAEŻR. Jekk l-Istati Membri jħallsu tard, huma għandhom iżidu l-imgħaxijiet mal-ammont prinċipali bi spejjeż tagħhom infushom biex jikkumpensaw lill-benefiċjarji. Dispożizzjoni bħal din tista’ toħloq inċentiv għall-Istati Membri biex iħarsu aħjar dati ta’ skadenza għal pagamenti, u tagħti aktar assigurazzjoni lill-benefiċjarji li jitħallsu f’waqtu, jew mill-anqas li jkunu kkumpensati f’każ ta’ pagament tardiv. (26) Ir-Regolament (KE) Nru 1290/2005 jipprovdi għal riduzzjonijiet u sospensjonijiet ta’ pagamenti kull xahar jew interim fir-rigward tal-FAEG u l-FAEŻR. Minkejja li l-mod kif huma miktubin dawk id-dispożizzjonijiet huwa x’aktarx ġenerali, huwa nnutat li fil-prattika dawk id-dispożizzjonijiet jintużaw essenzjalment biex jitnaqqsu pagamenti għal nuqqas ta’ tħaris ta’ dati ta’ skadenza għal pagamenti, limiti massimi u "kwistjonijiet ta’ kontabilità" simili li jistgħu faċilment jinkixfu fid-dikjarazzjonijiet ta’ nfiq. Dawk id-dispożizzjonijiet jippermettu wkoll riduzzjonijiet u sospensjonijiet f’każ ta’ defiċjenzi serji u persistenti f’sistemi nazzjonali ta’ kontroll, iżda jinkludu kundizzjonijiet sostantivi x’aktarx restrittivi talli jagħmlu hekk u jipprovdu biex tkun segwita proċedura speċjali ta’ żewġ stadji. L-awtorità baġitarja kemm-il darba talbet lill-Kummissjoni biex tissospendi pagamenti lil Stati Membri mhux konformi. F’dan l-isfond, huwa meħtieġ li tiġi ċċarata s-sistema msemmija fir-Regolament (KE) Nru 1290/2005 u li r-regoli dwar riduzzjonijiet u sospensjonijiet kemm fir-rigward tal-FAEG kif ukoll tal-FAEŻR jiġu inkorporati f’Artikolu wieħed. Is-sistema ta’ riduzzjonijiet għal "kwistjonijiet ta’ kontabilità" għandha tinżamm b’mod li tkun miktuba b’mod aktar ċar skont il-prattika amministrattiva eżistenti. Il-possibbiltà ta’ riduzzjoni jew sospensjoni ta’ pagamenti f’każ ta’ defiċjenzi sinifikanti u persistenti f’sistemi nazzjonali ta’ kontroll għandha tiġi estiża billi tkun inkluża n-negliġenza fl-irkupru ta’ pagamenti irregolari, waqt li tinżamm il-proċedura taż-żewġ stadji għal riduzzjonijiet jew sospensjonijiet tali. (27) Il-leġiżlazzjoni agrikola settorjali tesiġi li l-Istati Membri jibagħtu informazzjoni dwar l-għadd ta’ kontrolli mwettqa u r-riżultati tagħhom sa dati ta’ skadenza speċifiċi. Dik l-istatistika ta’ kontroll tintuża biex jiġi ddeterminat il-grad ta’ żball f’livell ta’ Stat Membru u, b’mod aktar ġenerali, biex ikun ikkontrollat l-immaniġġjar tal-FAEG u tal-FAEŻR. Hija sors importanti għall-Kummissjoni għas-sodisfazzjon tagħha stess dwar l-immaniġġjar sewwa ta’ fondi u hija element essenzjali għad-dikjarazzjoni annwali ta’ assigurazzjoni. Minħabba n-natura vitali ta’ din l-informazzjoni ta’ statistika u biex jiġi żgurat li l-Istati Membri jħarsu l-obbligu tagħhom li jibagħtuha f’waqtha, huwa meħtieġ li jkun hemm deterrent għal meta d-dejta meħtieġa tiġi pprovduta tard b’mod li d-deterrent ikun proporzjonat man-nuqqas ta’ dejta. Għalhekk, għandu jkun hemm dispożizzjonijiet fejn il-Kummissjoni tkun tista’ tissospendi parti mill-pagamenti kull xahar jew interim li dwarhom ma tkunx intbagħtet f’waqtha l-informazzjoni rilevanti ta’ statistka. (28) Biex ikunu jistgħu jintużaw mill-ġdid fondi mill-FAEG u mill-FAEŻR, jeħtieġ li jkun hemm regoli dwar l-assenjazzjoni ta’ somom speċifiċi. Il-lista li hemm fir-Regolament (KE) Nru 1290/2005 għandha titlesta bis-somom relatati ma’ pagamenti tardivi u mal-approvazzjoni ta’ kontijiet fir-rigward ta’ nfiq mill-FAEG. Ir-Regolament tal-Kunsill (KEE) Nru 352/78 tal-20 ta’ Frar 1978 dwar l-akkreditazzjoni ta’ sigurtajiet, depożiti u garanziji mogħtija taħt il-politika agrikola komuni u sussegwentement sekwestrati[19] stabbilixxa regoli dwar fejn għandhom imorru s-somom li jirriżultaw minn garanziji li l-jedd għalihom ikun intilef. Dawk id-dispożizzjonijiet għandhom jiġu armonizzati u kkonsolidati mad-dispożizzjonijiet eżistenti dwar dħul assenjat. Ir-Regolament (KEE) Nru 352/78 għandu, għalhekk, jitħassar. (29) Ir-Regolament tal-Kunsill (KE) Nru 814/2000 tas-17 ta’ April 2000 dwar il-miżuri ta' tagħrif li għandhom x'jaqsmu mal-politika komuni agrikola[20] u r-regoli ta’ implimentazzjoni tiegħu jiddefinixxu l-miżuri ta’ informazzjoni relatati mal-PAK li jistgħu jiġu ffinanzjati skont il-punt (c) tal-Artikolu 5 tar-Regolament (KE) Nru 1290/2005. Ir-Regolament (KE) Nru 814/2000 għandu lista ta’ dawk il-miżuri u l-objettivi tagħhom u jiffissa r-regoli għall-finanzjament tagħhom u l-implimentazzjoni tal-proġetti korrispondenti. Minn meta kien adottat dak ir-Regolament, ġew adottati regoli bir-Regolament (UE) Nru xxx/xxx[FR] fir-rigward ta’ għotjiet u akkwist. Dawk ir-regoli għandhom japplikaw ukoll għall-miżuri ta’ informazzjoni skont il-PAK. Għal raġunijiet ta’ simplifikazzjoni u koerenza, ir-Regolament (KE) Nru 814/2000 għandu jitħassar waqt li jibqgħu jinżammu d-dispożizzjonijiet speċifiċi relatati mal-objettivi u t-tipi ta’ miżuri li għandhom jiġu ffinanzjati. Dawk il-miżuri għandhom iqisu wkoll il-ħtieġa li tiġi żgurata aktar effiċjenza fil-komunikazzjoni lill-pubbliku in ġenerali u li jkun hemm sinerġiji akbar bejn l-attitvitajiet ta' komunikazzjoni meħudin fuq inizjattiva tal-Kummissjoni u sabiex jiġi żgurat li l-prijoritajiet politiċi tal-Unjoni huma kkomunikati b'mod effikaċi. Għaldaqstant għandhom ikopru miżuri ta' informazzjoni rilevanti għall-PAK fil-qafas tal-komunikazzjoni korporattiva kif imsemmi fil-Komunikazzjoni tal-Kummissjoni lill-Parlament Ewropew, lill-Kunsill, lill-Kumitat Ekonomiku u Soċjali Ewropew u l-Kumitat tar-Reġjuni: Baġit għall-Ewropa 2020 – Parti II Skedi ta' Politika[21]. (30) Il-finanzjament ta’ miżuri u operazzjonijiet skont il-PAK għandu parzjalment jinvolvi l-immaniġġjar komuni. Biex jiġi żgurat li l-fondi tal-Unjoni jiġu mmaniġġjati tajjeb, il-Kummissjoni għandha tagħmel kontrolli fuq l-immaniġġjar tal-fondi mill-awtoritajiet tal-Istat Membru responsabbli li jagħmlu l-pagamanti. Ikun xieraq li tiġi ddefinita n-natura tal-kontrolli li għandhom isiru mill-Kummissjoni, li jiġu speċifikati t-termini tar-responsabbiltajiet tagħha biex jiġi implimentat il-baġit u li jiġu ċċarati l-obbligi ta’ kooperazzjoni tal-Istati Membri. (31) Biex il-Kummissjoni tkun tista’ twettaq l-obbligu tagħha li tara li s-sistemi ta’ mmaniġġjar u spezzjoni għal infiq tal-Unjoni fl-Istati Membri jkunu jeżistu u jkunu qed jaħdmu tajjeb, għandu jkun hemm provvediment, irrispettivament mill-ispezzjoni magħmula mill-Istati Membri nfushom, għal kontrolli minn persuni delegati mill-Kummissjoni li jkunu jistgħu jitolbu assistenza mill-Istati Membri fix-xogħol tagħhom. (32) Jeħtieġ li t-teknoloġija tal-informatika tintuża kemm jista’ jkun biex tiġi prodotta l-informazzjoni li għandha tintbagħat lill-Kummissjoni. Meta tagħmel kontrolli, il-Kummissjoni għandu jkollha aċċess sħiħ u immedjat għal informazzjoni dwar infiq reġistrata bil-miktub u f’fajls elettroniċi. (33) Biex tistabbilixxi r-rabta finanzjarja bejn l-aġenziji tal-pagamenti akkreditati u l-baġit tal-Unjoni, il-Kummissjoni għandha tapprova kull sena l-kontijiet ta’ dawn l-aġenziji tal-pagamenti. Id-deċiżjoni ta’ approvazzjoni ta’ kontijiet għandha tkopri l-kompletezza, l-eżattezza u l-veraċità tal-kontijiet iżda mhux il-konformità tal-infiq mal-leġiżlazzjoni tal-Unjoni. (34) Il-Kummissjoni, li hija responsabbli mill-applikazzjoni sewwa tad-dritt tal-Unjoni skont l-Artikolu 17 tat-Trattat dwar l-Unjoni Ewropea, għandha tiddeċiedi jekk l-infiq magħmul mill-Istati Membri jkunx konformi mal-leġiżlazzjoni tal-Unjoni. L-Istati Membri għandhom jingħataw id-dritt li jiġġustifikaw id-deċiżjonijiet tagħhom li jagħmlu pagamenti u għandhom jirrikorru għall-konċiljazzjoni fejn ma jkunx hemm ftehim komuni bejnhom u l-Kummissjoni. Biex l-Istati Membri jingħataw assigurazzjonijiet legali u finanzjarji dwar infiq magħmul fl-imgħoddi, għandu jiġi stabbilit perjodu massimu għall-Kummissjoni biex tiddeċiedi liema konsegwenzi finanzjarji għandhom isegwu minħabba nuqqas ta’ konformità. Il-proċedura ta' approvazzjoni ta' konformità trid, fir-rigward tal-FAEŻR, tkun konformi mad-dispożizzjonijiet li jikkonċernaw il-korrezzjonijiet finanzjarji mill-Kummissjoni kif stipulat fil-Parti 2 tar-Regolament (UE) tal-Parlament Ewropew u tal-Kunsill Nru CR/xxx . (35) Fir-rigward tal-FAEG, is-somom irkuprati għandhom jintraddu lura lil dak il-Fond meta l-infiq ma jkunx konformi mal-leġiżlazzjoni tal-Unjoni u fejn ma jkun eżista ebda dritt. Għandu jkun hemm provvediment għal sistema ta’ responsabbiltà finanzjarja għal irregolaritajiet fin-nuqqas ta’ rkupru totali. F’dan ir-rigward għandha tiġi stabbilita proċedura li tippermetti lill-Kummissjoni tħares l-interessi tal-baġit tal-Unjoni billi tiddeċiedi li taddebita lill-Istat Membru konċernat is-somom mitlufin bħala riżultat ta’ irregolaritajiet u li ma jkunux ġew irkuprati f’dati ta’ skadenza raġonevoli. Ir-regoli għandhom japplikaw għas-somom kollha mhux irkuprati sa żmien id-dħul fis-seħħ tar-Regolament. F’ċerti każijiet ta’ negliġenza min-naħa tal-Istat Membru, ikun ukoll ġustifikat li tiġi addebitata s-somma sħiħa lill-Istat Membru konċernat. L-istess regoli għandhom japplikaw għall-FAEŻR, waqt li tinżamm, madankollu, l-ispeċifiċità li somom irkuprati jew ikkanċellati bħala riżultat ta’ irregolaritajiet għandhom jibqgħu disponibbli għall-programmi ta’ żvilupp rurali approvati tal-Istat Membru konċernat minħabba li dawk is-somom ikunu ġew allokati lil dak l-Istat Membru. Għandhom jiġu wkoll stipulati dispożizzjonijiet dwar l-obbligu tar-rappurtar għall-Istati Membri. (36) Il-proċeduri ta’ rkupru użati mill-Istati Membri jista’ jkollhom l-effett li jdewmu l-irkupru għal għadd ta’ snin, b’ebda garanzija li r-riżultat ikun fil-fatt wieħed ta’ suċċess. L-ispiża għall-implimentazzjoni ta’ dawk il-proċeduri tista’ wkoll ma tkunx proporzjonata mal-ammonti li jinġabru jew li jkunu jistgħu jinġabru. Konsegwentement, l-Istati Membri għandhom jitħallew li f’ċerti każijiet iwaqqfu milli jissoktaw proċeduri ta’ rkupru. (37) Biex jitħarsu l-interessi finanzjarji tal-baġit tal-Unjoni, għandhom jittieħdu miżuri mill-Istati Membri biex huma stess ikunu sodisfatti li tranżazzjonijiet iffinanzjati mill-FAEG u mill-FAEŻR jitwettqu verament u jiġu esegwiti b’mod sewwa. L-Istati Membri għandhom ukoll ma jħallu ssir ebda irregolarità u ma jħallu ebda nuqqas ta’ konformità ma’ obbligi mwettqin minn benefiċjarji, u għandhom jikxfuhom u jittrattawhom b’mod effettiv. Għal dan il-għan, għandu japplika r-Regolament tal-Kunsill (KE, Euratom) Nru 2988/95 tat-18 Diċembru 1995 dwar il-protezzjoni tal-interessi finanzjarji tal-Komunità Ewropea[22] . (38) F’diversi regolamenti agrikoli settorjali jeżistu dispożizzjonijiet relatati ma’ prinċipji ġenerali dwar kontrolli, rtirar, riduzzjonijiet jew esklużjonijiet minn pagamenti u ma’ impożizzjoni ta’ penali. Dawk ir-regoli għandhom jinġabru fl-istess qafas legali f’livell orizzontali. Għandhom ikopru l-obbligi tal-Istati Membri fir-rigward ta’ verifiki amministrattivi u fuq il-post, ir-regoli dwar l-irkupru, ir-riduzzjoni u l-esklużjonijiet ta’ għajnuna. Għandhom jiġu stabbiliti regoli dwar il-verifiki ta’ obbligi li ma jkunux neċessarjament marbutin mal-pagament ta’ għajnuna. (39) Diversi dispożizzjonijiet tal-leġiżlazzjoni agrikola settorjali jesiġu li tkun iddepożitata garanzija biex jipi żgurat il-pagament ta’ somma dovuta fkaż li ma jitħarisx obbligu. Għal dawk id-dispożizzjonijiet kollha għandha tapplika regola orizzontali unika biex jissaħħaħ il-qafas għal garanziji. (40) Stat Membru għandu jħaddem sistema integrata ta’ amministrazzjoni u kontroll għal ċerti pagamenti msemmija fir-Regolament (UE) Nru xxx/xxx [DP] u fir-Regolament (UE) Nru RD tal-Parlament Ewropew u tal-Kunsill ta’ Xxx [titolu sħiħ] dwar l-appoġġ għall-iżvilupp rurali mill-Fond Agrikolu Ewropew għall-Iżvilupp Rurali (FAEŻR)[23]. Biex jitjiebu l-effikaċja u l-monitoraġġ tal-għajnuna mill-Unjoni, l-Istati Membri għandhom ikunu awtorizzati jagħmlu użu minn dik is-sistema integrata anke għal skemi oħra ta’ għajnuna mill-Unjoni. (41) L-elementi ewlenin ta’ dik is-sistema integrata u, partikolarment, id-dispożizzjonijiet dwar id-database kompjuterizzata, sistema ta’ identifikazzjoni għall-pakketti agrikoli, applikazzjonijiet għall-għajnuna jew talbiet għall-pagamenti u sistema għall-identifikazzjoni u r-reġistrazzjoni ta’ drittijiet għall-pagamenti għandhom jinżammu. (42) Pagamenti msemmija fi skemi ta’ għajnuna mill-Unjoni koperti mis-sistema integrata għandhom isiru b’mod sħiħ mill-awtoritajiet nazzjonali kompetenti lill-benefiċjarji, suġġetti għal kwalunkwe riduzzjoni msemmija f’dan ir-Regolament, u f’perjodi preskritti. Biex l-immaniġġjar ta’ pagamenti diretti jsir aktar flessibbli, l-Istati Membri għandhom jitħallew jagħmlu pagamenti koperti mis-sistema integrata sa żewġ pagamenti akkont kull sena. (43) L-iskrutinju tad-dokumenti kummerċjali ta’ impriżi li jirċievu jew jagħmlu pagamenti jista’ jkun mezz effikaċi ħafna ta’ sorveljanza ta’ tranżazzjonijiet li jiffurmaw parti mis-sistema ta’ finanzjament mill-FAEG. Id-dispożizzjonijiet dwar l-iskrutinju tad-dokumenti kummerċjali huma stabbiliti fir-Regolament tal-Kunsill (KE) Nru 485/2008 tas-26 ta’ Mejju 2008 dwar l-iskrutinju mill-Istati Membri fuq transazzjonijiet li jiffurmaw parti mis-sistema ta’ finanzjament tal-Fond Agrikolu Ewropew ta’ Garanzija[24]. Dak l-iskrutinju jissupplimenta kontrolli oħra magħmulin diġà mill-Istati Membri. Barra minn hekk, id-dispożizzjonijiet nazzjonali relatati ma’ skrutinju li huma aktar estensivi minn dawk imsemmija f’dak ir-Regolament mhumiex milqutin minnu. (44) Skont dak ir-Regolament (KE) Nru 485/2008, l-Istati Membri għandhom jieħdu l-miżuri meħtieġa biex jiżguraw ħarsien effettiv tal-interessi finanzjarji tal-baġit tal-Unjoni, u partikolarment biex jaraw jekk l-operazzjonijiet iffinanzjati mill-FAEG ikunux ġenwini u konformi. Fl-interessi taċ-ċarezza u r-razzjonalità, id-dispożizzjonijiet rilevanti għandhom jiġu integrati fl-istess att. Ir-Regolament (KE) Nru 485/2008 għandu, għalhekk, jitħassar. (45) Id-dokumenti użati bħala bażi għal dan l-iskrutinju għandhom jiġu ddeterminati b’mod li jkun jista’ jsir skrutinju sħiħ. L-impriżi li jkollu jsirilhom skrutinju għandhom jintgħażlu abbażi tan-natura tat-tranżazzjonijiet li jkunu saru bir-responsabbiltà tagħhom u tad-dejta disaggregata għal kull settur tal-impriżi li jirċievu jew jagħmlu pagamenti skont l-importanza finanzjarja tagħhom fis-sistema ta’ finanzjament mill-FAEG. (46) Għandhom jiġu ddefiniti s-setgħat tal-uffiċjali responsabbli mill-iskrutinju u l-obbligi ta’ impriżi li dokumenti kummerċjali jagħmluhom disponibbli għal tali uffiċjali għal perjodu speċifikat u li jipprovdu tali informazzjoni skont kif tista’ tintalab minnhom. Għandu jkun hemm provvediment biex f’ċerti każijiet jitħallew jinqabdu dokumenti kummerċjali. (47) Waqt li titqies l-istruttura internazzjonali tal-kummerċ agrikolu u fl-interess tal-funzjonament tas-suq intern, huwa meħtieġ li tkun organizzata l-kooperazzjoni fost l-Istati Membri. Huwa meħtieġ ukoll li tiġi stabbilita sistema ta’ dokumentazzjoni ċentralizzata f’livell tal-Unjoni dwar impriżi li jirċievu jew jagħmlu pagamenti u li jkunu stabbiliti f’pajjiżi terzi. (48) Filwaqt li hija r-responsabbiltà tal-Istati Membri li jadottaw il-programmi ta’ skrutinju tagħhom, huwa meħtieġ li dawk il-programmi jiġu kkomunikati lill-Kummissjoni biex hija tkun tista’ tassumi l-irwol tagħha ta’ superviżjoni u koordinazzjoni, biex jiġi żgurat li l-programmi jkunu adottati abbażi ta’ kriterji xierqa, u biex ikun iggarantit li l-iskrutinju jkun ikkonċentrat fuq setturi jew impriżi fejn ir-riskju ta’ frodi jkun għoli. (49) Huwa essenzjali li kull Stat Membru jkollu dipartiment speċjali responsabbli mill-monitoraġġ tal-iskrutinju ta’ dokumenti kummerċjali msemmija f’dan ir-Regolament jew mill-koordinazzjoni ta’ dak l-iskrutinju. Dawk id-dipartimenti speċjali għandhom jiġu organizzati indipendentement mid-dipartimenti li jagħmlu l-iskrutinju ta’ qabel pagament. Informazzjoni miġbura tul dak l-iskrutinju għandha tkun protetta b’segretezza professjonali. (50) Ir-Regolament tal-Kunsill (KE) Nru 1782/2003 tad-29 ta’ Settembru 2003 li jistabbilixxi regoli komuni għal skemi diretti ta’ appoġġ fi ħdan il-politika agrikola komuni u li jistabbilixxi ċerti skemi ta’ appoġġ għall-bdiewa u li jemenda r-Regolamenti (KEE) Nru 2019/93, (KE) Nru 1452/2001, (KE) Nru 1453/2001, (KE) Nru 1454/2001, (KE) Nru 1868/94, (KE) Nru 1251/1999, (KE) Nru 1254/1999, (KE) Nru 1673/2000, (KE) Nru 2358/71 u (KE) Nru 2529/2001[25], li kien issostitwit mir-Regolament (KE) Nru 73/2009, stabbilixxa l-prinċipju li l-pagament sħiħ lil benefiċjarji ta’ xi għajnuniet skont il-PAK għandu jkollu rabta ma’ konformità ma’ regoli relatati mal-immaniġġjar ta’ artijiet, ma’ produzzjoni agrikola u ma’ attività agrikola. Dak il-prinċipju wara kien rifless fir-Regolament tal-Kunsill (KE) Nru 1698/2005 tal-20 ta’ Settembru 2005 dwar appoġġ għall-iżvilupp rurali mill-Fond Agrikolu Ewropew għall-Iżvilupp Rurali (FAEŻR)[26] u fir-Regolament tal-Kunsill (KE) Nru 1234/2007 tat-22 ta’ Ottubru 2007 li jistabbilixxi organizzazzjoni komuni ta' swieq agrikoli u dwar dispożizzjonijiet speċifiċi għal ċerti prodotti agrikoli (Ir-Regolament Waħdieni dwar l-OKS)[27]. Skont din l-hekk imsejħa sistema ta’ 'kundizzjonalità' l-Istati Membri għandhom jimponu penali fl-għamla ta’ riduzzjoni jew esklużjoni ta’ għajnuna riċevuta skont il-PAK, fl-intier jew parzjalment. (51) Is-sistema ta’ kundizzjonalità tinkorpora fil-PAK standards bażiċi għall-ambjent, tibdil fil-klima, kundizzjoni agrikola u ambjentali tajba tal-art, saħħa pubblika, saħħa tal-annimali, saħħa tal-pjanti u trattament xieraq tal-annimali. Din ir-rabta għandha l-għan li tikkontribwixxi għall-iżvilupp ta’ agrikoltura sostenibbli b’għarfien aħjar min-naħa ta’ benefiċjarji dwar il-ħtieġa li dawk l-istandards bażiċi jitħarsu. Għandha l-għan ukoll li tikkontribwixxi biex il-PAK issir aktar kompatibbli ma’ dak li s-soċjetà tistenna permezz ta’ konsistenza aħjar ta’ dik il-politika mal-politiki dwar l-ambjent, saħħa pubblika, saħħa tal-annimali, saħħa tal-pjanti u trattament xieraq tal-annimali. (52) Is-sistema ta’ kundizzjonalità tagħmel parti integrali mill-PAK u għandha, għalhekk, tinżamm. Madankollu, il-kamp ta’ applikazzjoni tagħha, li s’issa kien magħmul minn listi separati ta’ rekwiżiti statutorji ta’ mmaniġġjar u ta’ standards ta’ kundizzjoni agrikola u ambjentali tajba ta’ art, għandu jiġi razzjonalizzat biex tiġi żgurata l-konsistenza tiegħu u jsir aktar viżibbli. Għal dan il-għan ir-rekwiżiti u l-istandards għandhom jiġu organizzati f’lista waħda u mqegħdin fi gruppi skont żoni u materji. L-esperjenza wriet ukoll li għadd tar-rekwiżiti fil-kamp ta’ applikazzjoni tal-kundizzjonalità mhuwiex rilevanti biżżejjed għal attività ta’ biedja jew għaż-żona tal-azjenda, jew jikkonċerna awtoritajiet nazzjonali milli benefiċjarji. Għalhekk, ikun xieraq li dan il-kamp ta’ applikazzjoni jiġi aġġustat f’dan ir-rigward. Għandu jkun hemm ukoll dispożizzjoni għaż-żamma tal-mergħat permanenti fl-2014 u l-2015. (53) Jeħtieġ li rekwiżiti statutorji ta’ mmaniġġjar jiġu implimentati b’mod sħiħ mill-Istati Membri biex isiru funzjonali f’livell ta’ farm u jiżguraw it-trattament ugwali neċessarju bejn il-bdiewa. (54) Fir-rigward tad-Direttiva 2000/60/KE tal-Parlament Ewropew u tal-Kunsill tat-23 ta' Ottubru 2000 li tistabilixxi qafas għal azzjoni Komunitarja fil-qasam tal-politika tal-ilma[28], id-dispożizzjonijiet se jkunu biss operazzjonali taħt kundizzjonalità meta l-Istati Membri kollha jkunu implimentawhom bis-sħiħ, b'mod partikolari, billi jimponu obbligi ċari għall-bdiewa. Skont id-Direttiva, ir-rekwiżiti fuq livell ta' farm se jkunu applikat sa mhux aktar tard mill-1 ta' Jannar 2013. (55) Fir-rigward tad-Direttiva 2009/128/KE tal-Parlament Ewropew u tal-Kunsill tal-21 ta’ Ottubru 2009 li tistabbilixxi qafas għal azzjoni Komunitarja biex jinkiseb użu sostenibbli tal-pestiċidi[29] id-dispożizzjonijiet se jkunu biss operazzjonali taħt kundizzjonalità meta l-Istati Membri kollha jkunu implimentawhom bis-sħiħ, b'mod partikolari, billi jimponu obbligi ċari għall-bdiewa. Skont id-Direttiva, ir-rekwiżiti fuq livell ta' farm se jkunu applikati b'mod progressiv skont skeda taż-żmien u, b'mod partikolari, il-prinċipji ġenerali tal-ġestjoni integrata ta’ organiżmi ta’ ħsara, li se jiġu applikati sa mhux aktar tard mill-1 ta' Jannar 2014. (56) Skont l-Artikolu 22 tad-Direttiva 2000/60/KE, id-Direttiva tal-Kunsill 80/68/KEE tas-17 ta' Diċembru 1979 dwar il-ħarsien ta’ ilma ta’ taħt l-art kontra tniġġis ikkawżat minn ċerti sustanzi[30] għandha titħassar fit-23 ta' Diċembru 2013. Sabiex jinżammu r-regoli taħt kundizzjonalità relatata mal-ilma ta' taħt l-art, huwa xieraq, sakemm tiġi inkluża d-Direttiva 2000/60/KE fil-kundizzjonalità, li jiġi aġġustat l-kamp ta' applikazzjoni tal-kundizzjonalità u jiġi ddefinit standard ta' kundizzjoni agrikola u ambjentali tajba li jinkludi r-rekwiżiti tal-Artikoli 4 u 5 tad-Direttiva 80/68/KEE. (57) Is-sistema ta’ kundizzjonalità timplika ċerti limitazzjonijiet amministrattivi kemm għal benefiċjarji kif ukoll għal amministrazzjonijiet nazzjonali minħabba li għandha tiġi żgurata ż-żamma ta’ reġistrazzjonijiet, għandhom isiru kontrolli u għandhom jiġu applikati penali fejn ikun meħtieġ. Dawn il-penali għandhom ikunu proporzjonati, effettivi u disswassivi. Tali penali għandhom ikunu mingħajr preġudizzju għal penali oħra stabbiliti b’dispożizzjonijiet oħra tad-dritt nazzjonali jew tal-Unjoni. F’ġieħ il-konsistenza, ikun xieraq li d-dispożizzjonijiet rilevanti tal-Unjoni jkunu kkonsolidati fi strument legali wieħed. Għal bdiewa li jipparteċipaw fl-iskema għal bdiewa żgħar imsemmija fil-Titolu V tar-Regolament (UE) Nru xxx/xxx[DP], l-isforzi li għandhom isiru skont is-sistema ta’ kundizzjonalità jistgħu jitqiesu li jeċċedu l-benefiċċju li dawk il-bdiewa jinżammu f’dik is-sistema. Għal raġunijiet ta’ simplifikazzjoni, dawk il-bdiewa għandhom, għalhekk, ikunu eżenti mill-kundizzjonalità u partikolarment mis-sistema tagħha ta’ kontrolli u mir-riskju ta’ penali tal-kundizzjonalità. Madankollu, dik l-eżenzjoni għandha tkun mingħajr preġudizzju għall-obbligu li jitħarsu d-dispożizzjonijiet applikabbli tal-leġiżlazzjoni settorjali u għall-possibbiltà ta’ kontrolli u ta’ impożizzjoni ta’ penali skont dik il-leġiżlazzjoni. (58) Ir-Regolament (KE) Nru 1782/2003 stabbilixxa qafas ta’ standards ta’ kundizzjoni agrikola u ambjentali tajba ta’ art li għaliha l-Istati Membri għandhom jadottaw standards nazzjonali, meqjusin il-karatteristiċi speċifiċi taż-żoni konċernati, inklużi kundizzjonijiet tal-ħamrija u tal-klima u sistemi eżistenti ta’ biedja (użu ta’ artijiet, tinwib, prattiki ta’ biedja) u strutturi ta’ farms. Dawk l-istandards ta’ kundizzjoni agrikola u ambjentali tajba ta’ art għandhom l-għan li jikkontribwixxu biex ma jitħalliex ikun hemm erożjoni tal-ħamrija, jinżammu l-materjal organiku tal-ħamrija u l-istruttura tal-ħamrija, jiġi żgurat livell minimu ta’ manutenzjoni, tiġi evitata d-degradazzjoni ta’ ħabitats u jitħares u għall-ġestjoni tal-ilma. Il-kamp ta’ applikazzjoni usa’ tas-sistema ta’ kundizzjonalità kif stabbilita f’dan ir-Regolament għandu, għahekk, jinkludi qafas li fih l-Istati Membri għandhom jadottaw standards nazzjonali ta’ kundizzjoni agrikola u ambjentali tajba. Il-qafas tal-Unjoni għandu jinkludi wkoll regoli biex jiġu indirizzati wkoll l-ilma, il-ħamrija, il-ħażna ta’ karbonju, il-bijodiversità u materji ta’ pajsaġġ, kif ukoll livell minimu ta’ manutenzjoni tal-art. (59) Il-benefiċjarji għandhom ikunu jafu b’mod ċar dwar dak li għandhom ikunu konformi miegħu fir-rigward tar-regoli dwar il-kundizzjonalità. Għal dak il-għan, ir-rekwiżiti u l-istandards kollha li jagħmlu parti minn dawk ir-regoli għandhom jiġu kkomunikati mill-Istati Membri b’mod eżawrjenti, li jinftiehem u spjegattiv, inkluż, fejn ikun possibbli, b’mezzi elettroniċi. (60) Implimentazzjoni effikaċi tal-kundizzjonalità teħtieġ verifika fil-livell tal-benefiċjarji li l-obbligi jitħarsu. Fejn Stat Membru jiddeċiedi li jagħmel użu mill-għażla li ma japplikax riduzzjoni jew esklużjoni fejn l-ammont konċernat ikun anqas minn EUR 100, l-awtorità tal-kontroll kompetenti għandha, għal kampjun ta’ benefiċjarji fis-sena ta’ wara, tivverifika li s-sejbiet ta’ nuqqas ta’ konformità konċernata jkunu ġew irrimedjati. (61) Biex tiġi żgurata kooperazzjoni armonjuża bejn il-Kummissjoni u l-Istati Membri fir-rigward tal-finanzjament ta’ nfiq mill-PAK u, b’mod aktar partikolari, biex il-Kummissjoni tkun tista’ tagħmel monitoraġġ tal-immaniġġjar finanzjarju mill-Istati Membri u tapprova l-kontijiet tal-aġenziji tal-pagamenti akkreditati, ċerta informazzjoni għandha tiġi kkomunikata mill-Istati Membri jew għandha tinżamm disponibbli għall-Kummissjoni. (62) Għall-finijiet ta’ kumpilazzjoni tad-dejta li jkollha tintbagħat lill-Kummissjoni, u biex il-Kummissjoni jkollha aċċess immedjat u sħiħ għal dejta ta’ nfiq kemm bil-miktub kif ukoll f’forma elettronika, jeħtieġ li jiġu stabbiliti regoli adatti dwar il-preżentazzjoni u t-trażmissjoni ta’ dejta, inklużi regoli dwar limiti ta’ żmien. (63) Minħabba li fl-applikazzjoni tas-sistemi nazzjonali ta’ kontroll u l-approvazzjoni ta’ konformità jistgħu jkunu involuti dejta personali jew sigrieti kummerċjali, l-Istati Membri u l-Kummissjoni għandhom jiggarantixxu l-kunfidenzjalità tal-informazzjoni riċevuta f’dak il-kuntest. (64) Fl-interess ta’ mmaniġġjar finanzjarju sod tal-baġit tal-Unjoni u l-imparzjalità ta’ trattament kemm f’livell ta’ Stat Membru kif ukoll f’dak ta' benefiċjarju, għandhom jiġu stabbiliti regoli dwar l-użu tal-ewro. (65) Ir-rata tal-kambju tal-ewro f’valuta nazzjonali tista’ tvarja fil-perjodu li matulu ssir operazzjoni. Għalhekk, ir-rata applikabbli għall-ammonti konċernati għandha tiġi ddeterminata billi jitqies l-avveniment li permezz tiegħu l-objettiv ekonomiku tal-operazzjoni jkun inkiseb. Ir-rata tal-kambju applikata għandha tkun dik tad-data li fiha dan l-avveniment iseħħ. Huwa meħtieġ li dan l-avveniment operattiv jiġi speċifikat jew li tiġi rrinunzjata l-applikazzjoni tiegħu, waqt li jkunu osservati ċerti kriterji u partikolarment il-ħeffa li biha jgħaddi ċaqliq ta’ valuti. Dawk ir-regoli huma stabbiliti fir-Regolament tal-Kunsill (KE) Nru 2799/98 tal-15 ta’ Diċembru 1998 li jistabbilixxi arranġamenti agromonetarji għall-ewro[31] u jikkompletaw dispożizzjonijiet simili tar-Regolament (KE) Nru 1290/2005. Fl-interess taċ-ċarezza u r-razzjonalità, id-dispożizzjonijiet rilevanti għandhom jiġu integrati fl-istess att. Ir-Regolament (KE) Nru 2799/98 għandu, għalhekk, jitħassar. (66) Għandhom jiġu stabbiliti regoli speċjali biex jiġu ttrattati sitwazzjonijiet monetarji eċċezzjonali li jinqalgħu jew fl-Unjoni jew fis-suq dinji u li jkun jeħtiġilhom azzjoni immedjata biex jiġi żgurat li l-arranġamenti stabbiliti skont il-PAK joperaw b’mod effikaċi. (67) L-Istati Membri li ma jkunux adottaw l-ewro għandu jkollhom l-għażla li jagħmlu pagamenti għal infiq li jirriżulta mil-leġiżlazzjoni tal-PAK fl-ewro u mhux f’valuta nazzjonali. Jeħtieġ ikun hemm regoli speċifiċi biex jiġi żgurat li din l-għażla ma twassalx għal xi vantaġġ mhux ġustifikat għal partijiet li jagħmlu jew li jirċievu pagament. (68) Kull miżura tal-PAK għandha tkun suġġetta għal monitoraġġ u evalwazzjoni biex titjieb il-kwalità tagħha u jintwera dak li tista’ twettaq. F'dan il-kuntest għandha tiġi ddeterminata lista ta' indikaturi u l-impatt tal-politika tal-PAK jiġi vvalutat mill-Kummissjoni b'rabta mal-objettivi politiċi. Il-Kummissjoni għandha twaqqaf qafas għal monitoraġġ u evalwazzjoni komuni li jiżgura fost affarijiet oħra li dejta rilevanti, inkluż informazzjoni mill-Istati Membri, tkun disponibbli b’mod f’waqtu. Meta tagħmel dan għandha tqis il-ħtiġijiet ta' dejta u s-singerġiji bejn sorsi potenzjali tad-dejta. Barra minn hekk, il-Komunikazzjoni mill-Kummissjoni lill-Parlament Ewropew, lill-Kunsill, lill-Kumitat Ekonomiku u Soċjali Ewropew u lill-Kumitat tar-Reġjuni: Baġit għall-Ewropa 2020 - Parti II iddikjarat li n-nefqa relatata mal-klima fil-baġit kumplessiv tal-Unjoni għandha tiżdied għal mill-inqas 20%, b' kontribuzzjoni minn politiki differenti. Il-Kummissjoni għandha għalhekk tkun kapaċi tevalwa l-impatt tal-appoġġ tal-Unjoni fil-qafas tal-PAK għall-objettivi tal-klima.. (69) Leġiżlazzjoni tal-Unjoni li tikkonċerna l-ħarsien tal-individwi fir-rigward tal-ipproċessar tad-dejta personali u tal-moviment liberu ta' tali dejta, b'mod partikolari, huma applikabbli d-Direttiva tal-Parlament Ewropew u tal-Kunsill 95/46/KE tal-24 ta’ Ottubru, 1995 dwar il-protezzjoni ta’ individwi fir-rigward tal-ipproċessar ta’ data [dejta] personali u dwar il-moviment liberu ta’ dik id-data [dejta] [32] u r-Regolament (KE) Nru 45/2001 tal-Parlament Ewropew u tal-Kunsill tat-18 ta' Diċembru 2000 dwar il-protezzjoni ta' individwu fir-rigward tal-ipproċessar ta' data personali mill-istituzzjonijiet u l-korpi tal-Komunità u dwar il-movement liberu ta' dak id-data [dejta][33] . (70) Fis-sentenza tagħha fil-Kawżi Magħquda C-92/09 u 93/09[34] il-Qorti tal-Ġustizzja tal-Unjoni Ewropea ddikjarat invalidi d-dispożizzjonijiet rilevanti tar-Regolament (KE) Nru 1290/2005 dwar l-obbligu tal-Istati Membri li jippubblikaw informazzjoni dwar persuni fiżiċi li jibbenefikaw mill-fondi agrikoli Ewropej. Minħabba li jkun fl-interess ta’ persuni fiżiċi li d-dejta personali tagħhom tkun protetta, u bil-għan li jiġu rrikonċiljati l-objettivi differenti li jaqgħu taħt l-obbligu li tiġi ppubblikata informazzjoni dwar il-benefiċjarji ta’ fondi, kif imsemmi fir-Regolament tal-Kummissjoni (KE) Nru 259/2008 li jistipula regoli dettaljati għall-applikazzjoni tar-Regolament tal-Kunsill (KE) Nru 1290/2005 rigward il-pubblikazzjoni ta’ tagħrif dwar il-benefiċjarji tal-fondi ġejjin mill-Fond Agrikolu Ewropew ta’ Garanzija (FAEG) u tal-Fond Agrikolu Ewropew għall-Iżvilupp Rurali (FAEŻR)[35], dak ir-Regolament kien emendat biex jiġi stabbilit espliċitament li dan l-obbligu ma japplikax għal persuni fiżiċi. L-adozzjoni mill-Parlament Ewropew u mill-Kunsill ta’ regoli ġodda li jqisu l-oġġezzjonijiet espressi mill-Qorti għandha tkun preċeduta minn analiżi u valutazzjoni fil-fond biex jinstab il-mod l-aktar xieraq li jirrikonċilja d-dritt għall-protezzjoni ta’ dejta personali tal-benefiċjarji mal-ħtieġa għat-trasparenza. Sakemm dawk l-analiżi u l-valutazzjoni jsiru, id-dispożizzjonijiet kurrenti dwar il-pubblikazzjoni ta’ informazzjoni dwar benefiċjarji tal-fondi agrikoli Ewropej għandhom jinżammu. (71) Biex jiġu żgurati kundizzjonijiet uniformi għall-implimentazzjoni ta’ dan ir-Regolament, għandhom ikunu konferiti setgħat ta’ implimentazzjoni lill-Kummissjoni. Dawk is-setgħat għandhom jiġu eżerċitati skont ir-Regolament (UE) Nru 182/2011 tal-Parlament Ewropew u tal-Kunsill tas-16 ta’ Frar 2011 li jistabbilixxi r-regoli u l-prinċipji ġenerali dwar il-modalitajiet ta’ kontroll mill-Istati Membri tal-eżerċizzju mill-Kummissjoni tas-setgħat ta’ implimentazzjoni[36]. (72) Għandha tintuża l-proċedura konsultattiva għall-adozzjoni ta’ ċerti atti ta’ implimentazzjoni. Fir-rigward ta’ atti ta’ implimentazzjoni li jinvolvu l-kalkoli ta’ ammonti mill-Kummissjoni, il-proċedura konsultattiva tgħin lill-Kummissjoni biex tieħu għalkollox fir-responsabbiltà tagħha l-immaniġġjar tal-baġit u għandha l-għan li jiżdiedu l-effiċjenza, il-prevedibbiltà u l-ħeffa, billi jitqiesu l-limiti ta’ żmien u l-proċeduri tal-baġit. Fir-rigward tal-atti ta’ implimentazzjoni fil-qafas tal-pagamenti magħmula lill-Istati Membri u tal-operazzjoni tal-proċedura ta’ approvazzjoni ta’ kontijiet, il-proċedura konsultattiva tgħin lill-Kummissjoni biex tieħu għalkollox fir-responsabbiltà tagħha l-immaniġġjar tal-baġit u l-verika tal-kontijiet annwali tal-aġenziji tal-pagamenti nazzjonali bil-għan li taċċetta tali kontijiet jew, fil-każ ta’ nfiq mhux affettwat b’konformità ma’ regoli tal-Unjoni, li teskludi tali nfiq minn finanzjament mill-Unjoni. F’każijiet oħra, il-proċedura tal-eżami għandha tintuża għall-adozzjoni tal-atti ta' implimentazzjoni. (73) Il-Kummissjoni għandha tingħata setgħat ulterjui biex twettaq ċerti kompiti amministrattivi u mmaniġġjar, b'mod partikolari dawk li jikkonċernaw l-iffissar tal-bilanċ nett disponibbli għall-infiq tal-FAEG. Ir-Regolament (UE) Nru 182/2011 ma għandux japplika għal dawk is-setgħat. (74) It-tranżizzjoni mid-dispożizzjonijiet tar-Regolamenti mħassra minn dan ir-Regolament għal dawk f'dan ir-Regolament li jistgħu jwasslu għal diffikultajiet prattiċi u speċifiċi. Sabiex jiġu indirizzati dawk id-diffikultajiet possibbli, għandha tiġi prevista l-adozzjoni, min-naħa tal-Kummissjoni, ta' miżuri meħtieġa u ġġustifikati b'mod xieraq. (75) Peress li l-perjodu ta' programmazzjoni għall-programmi ta' żvilupp rurali ffinanzjati abbażi ta' dan ir-Regolament jibda mill-1 ta' Jannar 2014, dan ir-Regolament għandu jkun applikabbli minn dik id-data. Madankollu, ċerti dispożizzjonijiet relatati, b'mod partikolari, mal-ġestjoni finanzjarja tal-fondi għandhom japplikaw minn data aktar bikrija li tikkorrispondi għall-bidu tas-sena finanzjarja. ADOTTAW DAN IR-REGOLAMENT: WERREJ MEMORANDUM TA’ SPJEGAZZJONI.................................................................................... 2 1........... KUNTEST TAL-PROPOSTA...................................................................................... 2 2........... RIŻULTATI TAL-KONSULTAZZJONIJIET MAL-PARTIJIET INTERESSATI U TAL-VALUTAZZJONI TAL-IMPATT............................................................................................................... 4 3........... ELEMENTI LEGALI TAL-PROPOSTA....................................................................... 6 4........... IMPLIKAZZJONI BAĠITARJA................................................................................... 8 REGOLAMENT TAL-PARLAMENT EWROPEW U TAL-KUNSILL dwar il-finanzjament, l-immaniġġjar u l-monitoraġġ tal-politika agrikola komuni........................................................................................................... 9 TITOLU I KAMP TA’ APPLIKAZZJONI U DEFINIZZJONIJIET.......................................... 27 TITOLU II DISPOŻIZZJONIJIET ĠENERALI DWAR FONDI AGRIKOLI........................... 28 Kapitolu I Fondi agrikoli............................................................................................................. 28 Kapitolu II Aġenziji tal-pagamenti u korpi oħra............................................................................ 30 TITOLU III SISTEMA KONSULTATTIVA GĦALL-FARMS................................................ 33 TITOLU IV IMMANIĠĠJAR FINANZJARJU TAL-FONDI................................................... 35 Kapitolu I FAEG........................................................................................................................ 35 Taqsima 1 Finanzjament ta’ Nfiq................................................................................................. 35 Taqsima 2 Dixxiplina baġitarja..................................................................................................... 38 Kapitolu II FAEŻR..................................................................................................................... 41 Taqsima 1 Dispożizzjonijiet ġenerali għall-FAEŻR........................................................................ 41 Taqsima 2 Finanzjament tal-programmi ta' żvilupp rurali............................................................... 41 Taqsima 3 Kontribuzzjoni finanzjarja għal programmi ta’ żvilupp rurali.......................................... 42 Taqsima 4 Finanzjament tal-Premju għal kooperazzjoni innovattiva u lokali................................... 45 Kapitolu III Dispożizzjonijiet komuni........................................................................................... 46 Kapitolu IV Approvazzjoni ta’ kontijiet....................................................................................... 52 Taqsima I Dispożizzjonijiet ġenerali.............................................................................................. 52 Taqsima II Approvazzjoni........................................................................................................... 54 Taqsima III Irregolaritajiet........................................................................................................... 56 TITOLU V SISTEMI TA’ KONTROLL U PENALI................................................................. 58 Kapitolu I Regoli ġenerali............................................................................................................ 58 Kapitolu II Sistema integrata ta’ amministrazzjoni u kontroll.......................................................... 63 Kapitolu III Skrutinju ta’ tranżazzjonijiet...................................................................................... 69 Kapitolu IV Dispożizzjonijiet oħra ta’ verifika.............................................................................. 75 TITOLU VI KUNDIZZJONALITÀ........................................................................................... 77 Kapitolu I Kamp ta’ applikazzjoni............................................................................................... 77 Kapitolu II Sistema ta' u penali relatati mal-kundizzjonalità........................................................... 79 TITOLU VII DISPOŻIZZJONIJIET KOMUNI........................................................................ 83 Kapitolu I Komunikazzjoni.......................................................................................................... 83 KAPITOLU II Użu tal-ewro....................................................................................................... 85 KAPITOLU III Rapport u evalwazzjoni...................................................................................... 88 TITOLU VIII DISPOŻIZZJONIJIET FINALI........................................................................... 90 ANNESS I................................................................................................................................. 92 ANNESS II............................................................................................................................... 95 ANNESS III.............................................................................................................................. 98 DIKJARAZZJONI FINANZJARJA LEĠIŻLATTIVA............................................................ 103 TITOLU I KAMP TA’ APPLIKAZZJONI U DEFINIZZJONIJIET Artikolu 1 Kamp ta’ applikazzjoni Dan ir-Regolament jistabbilixxi r-regoli dwar: (a) il-finanzjament ta’ nfiq skont il-politika agrikola komuni, inkluż infiq għal żvilupp rurali; (b) is-sistema konsultattiva għall-farms; (c) is-sistemi ta’ mmaniġġjar u kontroll li l-Istati Membri għandu jkollhom; (d) is-sistema tal-kundizzjonalità; (e) approvazzjoni ta’ kontijiet. Artikolu 2 Termini użati f’dan ir-Regolament 1. Id-definizzjonijiet ta’ "bidwi", "attività agrikola", "żona agrikola", "impriża" stabbiliti fl-Artikolu 4 tar-Regolament (UE) xxx/xxx[DP] għandhom japplikaw għall-finijiet ta’ dan ir-Regolament, ħlief kif ipprovdut mod ieħor f'dan ir-Regolament. It-termini "pagamenti diretti" msemmija fl-Artikolu 1 tar-Regolament (UE) xxx/xxx[DP] għandhom japplikaw għall-finijiet ta' dan ir-Regolament 2. Force majeure u ċirkostanzi eċċezzjonali kif użati f’dan ir-Regolament b’rabta mar-Regolament (UE) xxx/xxx[DP], ir-Regolament (UE) xxx/xxx[sCMO] u mar-Regolament (UE) xxx/xxx[RD] jistgħu b’mod partikolari jkunu rikonoxxuti f’każijiet bħal: (a) il-mewt tal-benefiċjarju; (b) inkapaċità professjonali fit-tul tal-benefiċjarju; (c) diżastru naturali kbir li jolqot serjament l-azjenda; (d) il-qerda aċċidentali ta’ bini tal-bhejjem fl-azjenda; (e) epiżootiku li jolqot il-bhejjem kollha jew parti minnhom tal-benefiċjarju. (f) esproprjazzjoni ta' parti kbira ta' impriża jekk dik ma setgħetx tiġi antiċipata fil-ġurnata li ġiet imressqa l-applikazzjoni. TITOLU II DISPOŻIZZJONIJIET ĠENERALI DWAR FONDI AGRIKOLI Kapitolu I Fondi agrikoli Artikolu 3 Fondi li jiffinanzjaw infiq agrikolu 1. Biex jinkisbu l-objettivi tal-politika agrikola komuni ddefiniti fit-Trattat, il-finanzjament tad-diversi miżuri jaqgħu taħtha, inkluż l-iżvilupp rurali għandu jsir: (a) mill-Fond Agrikolu Ewropew ta’ Garanzija, minn hawn ’il quddiem imsejjaħ ‘il-FAEG’; (b) il-Fond Agrikolu Ewropew għall-Iżvilipp Rurali, minn hawn ’il quddiem imsejjah ‘il-FAEŻR’. 2. Il-FAEG u l-FAEŻR għandhom jaqgħu taħt il-baġit ġenerali tal-Unjoni Ewropea. Artikolu 4 Infiq tal-FAEG 1. Il-FAEG għandu jiġi implimentat b'immaniġġjar komuni bejn l-Istati Membri u l-Unjoni u għandu jiffinanzja l-infiq li ġej, li għandu jsir skont il-leġiżlazzjoni tal-Unjoni: (a) miżuri li jirregolaw jew jgħinu swieq agrikoli; (b) pagamenti diretti lil bdiewa skont il-politika agrikola komuni; (c) il-kontribuzzjoni finanzjarja tal-Unjoni għal informazzjoni u miżuri ta’ promozzjoni għal prodotti agrikoli fis-suq intern tal-Unjoni u f’pajjiżi terzi, li jitwettqu mill-Istati Membri abbażi ta’ programmi minbarra dawk imsemmija fl-Artikolu 5 u magħżulin mill-Kummissjoni; (d) il-kontribuzzjoni finanzjarja tal-Unjoni għall-Iskema tal-Unjoni ta’ Frott għall-Iskejjel u għall-miżuri b’rabta ma’ mard tal-annimali u t-telf tal-fiduċja tal-konsumatur imsemmija fl-Artikoli 21 u 155 tar-Regolament (UE) Nru xxx/xxx [sCMO] rispettivament. 2. Il-FAEG għandu jiffinanzja l-infiq li ġej b’mod dirett u skont il-leġiżlazzjoni tal-Unjoni: (a) promozzjoni ta’ prodotti agrikoli, li ssir jew direttament mill-Kummissjoni jew permezz ta’ organizzazzjonijiet internazzjonali; (b) miżuri, li jittieħdu skont il-leġiżlazzjoni tal-Unjoni, biex jiġu żgurati l-konservazzjoni, il-karatterizzazzjoni, il-ġbir u l-utilizzazzjoni ta’ riżorsi ġenetiċi fl-agrikoltura; (c) twaqqif u manutenzjoni ta’ sistemi ta’ informazzjoni dwar kontabilità agrikola; (d) sistemi ta’ stħarriġ agrikolu, inkluż stħarriġ dwar l-istruttura ta’ azjendi agrikoli. Artikolu 5 Infiq tal-FAEŻR Il-FAEŻR għandu jiġi implimentat b 'immaniġġjar komuni bejn l-Istati Membri u l-Unjoni u jiffinanzja l-kontribuzzjoni finanzjarja tal-Unjoni għal programmi ta’ żvilupp rurali implimentati skont il-leġiżlazzjoni tal-Unjoni dwar għajnuna għal żvilupp rurali, kif ukoll in-nefqa marbuta mal-Premju għall-kooperazzjoni innovattiva u lokali msemmi fil-Kapitolu IV tat-Titolu III tar-Regolament (UE) Nru RD/xxx. Artikolu 6 Infiq ieħor, inkluż l-assistenza teknika Il-FAEG u l-FAEŻR jistgħu, kull wieħed minnhom rispettivament, jiffinanzjaw b’mod dirett, b’inizjattiva tal-Kummissjoni u/jew f’isimha, l-għajnuna ta’ tħejjija, monitoraġġ, amministrazzjoni u teknika, kif ukoll il-miżuri ta’ evalwazzjoni, awditjar u spezzjoni meħtieġa għall-implimentazzjoni tal-politika agrikola komuni. Dawk il-miżuri għandhom jinkludu partikolarment: (a) miżuri meħtieġa għall-analiżi, l-immaniġġjar, il-monitoraġġ, l-iskambju ta’ informazzjoni u l-implimentazzjoni tal-politika agrikola komuni, kif ukoll miżuri relatati mal-implimentazzjoni ta’ sistemi ta’ kontroll u assistenza teknika u amministrattiva; (b) l-akkwist mill-Kummissjoni tal-immaġni bis-satellita meħtieġa għall-kontrolli skont l-Artikolu 21; (c) il-miżuri meħuda mill-Kummissjoni permezz ta’ applikazzjonijiet ta’ telerilevament użati għall-monitoraġġ ta’ riżorsi agrikoli skont l-Artikolu 22; (d) miżuri meħtieġa biex jinżammu u jiġu żviluppati metodi u mezzi tekniċi ta’ informazzjoni, interkonnessjoni, monitoraġġ u kontroll tal-immaniġġjar finanzjarju tal-fondi użati għall-finanzjament tal-politika agrikola komuni; (e) provvediment ta’ informazzjoni dwar il-politika agrikola komuni skont l-Artikolu 47; (f) studji dwar il-politika agrikola komuni u evalwazzjoni ta’ miżuri ffinanzjati mill-FAEG u mill-FAEŻR, inkluż titjib ta’ metodi ta’ evalwazzjoni u skambju ta’ informazzjoni dwar prattiki; (g) fejn ikun rilevanti, l-aġenziji eżekuttivi stabbiliti skont ir-Regolament tal-Kunsill (KE) Nru 58/2003[37], li jaġixxu b’rabta mal-politika agrikola komuni; (h) miżuri relatati ma’ tixrid ta' informazzjoni, aktar għarfien, promozzjoni ta’ kooperazzjoni u skambju ta’ esperjenza f’livell tal-Unjoni, li jittieħdu fil-kuntest tal-iżvilupp rurali, inkluż in-netwerking tal-partijiet konċernati; (i) miżuri meħtieġa għall-iżvilupp, reġistrazzjoni u protezzjoni ta’ logos fil-qafas tal-politiki tal-kwalità tal-Unjoni u għall-protezzjoni ta’ drittijiet tal-proprjetà intellettwali relatati magħhom, kif ukoll l-iżviluppi meħtieġa fit-teknoloġija tal-informatika (IT). Kapitolu II Aġenziji tal-pagamenti u korpi oħra Artikolu 7 Akkreditazzjoni u rtirar ta’ akkreditazzjoni ta’ aġenziji tal-pagamenti u ta’ korpi ta’ koordinazzjoni 1. L-aġenziji tal-pagamenti għandhom ikunu dipartimenti jew korpi apposta tal-Istati Membri responsabbli mill-immaniġġjar u l-kontroll ta’ nfiq imsemmi fl-Artikolu 4(1) u fl-Artikolu 5. Bl-eċċezzjoni ta’ pagament, l-eżekuzzjoni ta’ dawk l-kompiti tista’ tiġi ddelegata. 2. L-Istati Membri għandhom jakkreditaw bħala aġenziji tal-pagamenti dipartimenti jew korpi li jħarsu l-kriterji ta’ akkreditazzjoni li għandhom jiġu stabbiliti mill-Kummissjoni skont l-Artikolu 8(a). Kull Stat Membru għandu, waqt li jqis id-dispożizzjonijiet kostituzzjonali tiegħu, jillimita l-għadd ta’ aġenziji tal-pagamenti akkreditati tiegħu għal waħda għal kull Stat Membru jew għal waħda għal kull reġjun, fejn ikun japplika. Iżda, fejn aġenziji tal-pagamenti jkunu stabbiliti f’livell reġjonali, l-Istati Membri għandhom, b’żieda ma’ dan, jakkreditaw aġenzija tal-pagamenti f’livell nazzjonali għal skemi ta’ għajnuna li, min-natura tagħhom, ikollhom jiġu mmaniġġjati f’livell nazzjonali. 3. Sal-[1 ta’ Frar] tas-sena wara s-sena finanzjarja konċernata, il-persuna responsabbli mill-aġenzija tal-pagamenti akkreditata għandha tagħmel: (a) il-kontijiet annwali tal-infiq magħmul fl-eżekuzzjoni tal-kompiti fdati lill-aġenzija tal-pagamenti akkreditata tagħha, flimkien mal-informazzjoni meħtieġa għall-approvazzjoni tagħhom skont l-Artikolu 53; (b) dikjarazzjoni ta’ assigurazzjoni ta’ mmaniġġjar dwar il-kompletezza, l-eżattezza u l-veraċità tal-kontijiet, il-funzjonament sewwa tas-sistemi interni ta’ kontroll, kif ukoll dwar il-legalità u r-regolarità tat-tranżazzjonijiet bażiċi u u r-rispett għall-prinċipju tal-immaniġġjar finanzjarju sod; (c) sommarju tar-riżultati tal-verifiki u kontrolli disponibbli kollha li ġew imwettqa, inkluża analiżi ta' dgħufijiet sistematiċi jew rikorrenti kif ukoll ta' azzjonijiet korrettivi mwettqa jew ippjanati. 4. Fejn ikunu akkreditati aktar minn aġenzija tal-pagamenti waħda, l-Istat Membru għandu jaħtar korp, minn hawn ’il quddiem imsejjaħ "korp ta’ koordinazzjoni", li lilu jassenja l-kompiti li ġejjin: (a) li jiġbor l-informazzjoni li għandha tkun disponibbli għall-Kummissjoni u li jibgħat dik l-informazzjoni lill-Kummissjoni; (b) li jagħmel rapport ta’ sinteżi li jagħti deskrizzjoni ġenerali f’livell nazzjonali tad-dikjarazzjonijiet kollha ta’ mmaniġġjar ta’ assigurazzjoni msemmija fil-punt (b) tal-paragrafu 3 u tal-opinjonijiet ta’ awditjar dwarhom imsemmija f’dan ir-rigward fl-Artikolu 9; (c) li jiżgura li tittieħed azzjoni rimedjali għal kwalunkwe defiċjenza ta’ natura komuni u li l-Kummissjoni tinżamm mgħarrfa b’dak li jkun sar wara; (d) li jippromwovi u jiżgura l-applikazzjoni armonizzata tar-Regoli tal-Unjoni. Il-korp ta’ koordinazzjoni għandu jkun suġġett għal akkreditazzjoni speċifika mill-Istati Membri fir-rigward tal-ipproċessar tal-informazzjoni finanzjarja msemmija fil-punt (a) tal-ewwel subparagrafu. 5. Fejn aġenzija tal-pagamenti akkreditata ma tħarisx jew ma tkunx għadha tħares wieħed jew aktar mill-kriterji ta’ akkreditazzjoni msemmija fil-paragrafu 2, l-Istat Membru għandu jirtira l-akkreditazzjoni tiegħu sakemm l-aġenzija tal-pagamenti tagħmel it-tibdiliet meħtieġa fil-perjodu li għandu jkun iddeterminat skont kemm tkun severa l-problema. 6. L-aġenziji tal-pagamenti għandhom jimmaniġġjaw u jiżguraw kontroll tal-operazzjonijiet konnessi ma’ intervent pubbliku li għalih ikunu responsabbli u għandhom iżommu r-responsabbiltà globali f’dak il-qasam. Artikolu 8 Setgħat tal-Kummissjoni 1. Biex tiżgura l-operazzjoni fis-sod tas-sistema msemmija fl-Artikolu 7, il-Kummissjoni għandu jkollha s-setgħa li tadotta atti delegati skont l-Artikolu 111 dwar: (a) kundizzjonijiet minimi għall-akkreditazzjoni ta’ aġenziji tal-pagamenti fir-rigward tal-ambjent intern, attivitajiet ta’ kontroll, informazzjoni u komunikazzjoni, u monitoraġġ, kif ukoll regoli dwar il-proċedura għal ħruġ u rtirar ta’ akkreditazzjoni; (b) regoli relatati ma’ superviżjoni u l-proċedura għal eżami mill-ġdid ta’ akkreditazzjoni ta’ aġenziji tal-pagamenti; (c) kundizzjonijiet minimi għall-akkreditazzjoni ta’ korpi ta’ koordinazzjoni, kif ukoll regoli dwar il-proċedura għal ħruġ u rtirar ta’ akkreditazzjoni. 2 Il-Kummissjoni għandha tistabbilixxi, permezz ta’ atti ta’ implimentazzjoni, regoli dwar: (a) l-obbligi tal-aġenziji tal-pagamenti fir-rigward ta’ intervent pubbliku, kif ukoll dwar il-kontenut tal-immaniġġjar u r-responsabbiltajiet ta’ kontroll tagħhom. (b) il-funzjonament tal-korp ta’ koordinazzjoni u n-notifika ta’ informazzjoni lill-Kummissjoni kif imsemmi fl-Artikolu 7(4). L-atti ta’ implimentazzjoni previsti fl-ewwel subparagrafu għandhom jiġu adottati skont il-proċedura ta’ eżami msemmija fl-Artikolu 112(3). Artikolu 9 Korpi ta’ ċertifikazzjoni 1. Il-korp ta’ ċertifikazzjoni għandu jkun korp ta’ verifika pubbliku jew privat maħtur mill-Istat Membru li għandu jagħti opinjoni dwar id-dikjarazzjoni tal-maniġment dwar il-garanzija tal-kompletezza, l-eżattezza u l-veraċità tal-kontijiet annwali tal-aġenzija tal-pagamenti, il-funzjonament xieraq tas-sistema ta’ kontrolli interni tagħha, il-legalità u r-regolarità tat-tranżazzjonijiet bażiċi, kif ukoll l-osservanza tal-prinċipju tal-ġestjoni finanzjarja soda. Huwa għandu jkun indipendenti mil-lat ta’ operazzjonijiet kemm mill-aġenzija tal-pagamenti konċernata, kif ukoll mill-awtorità li tkun akkreditat dik l-aġenzija. 2. Il-Kummissjoni għandha, permezz ta’ atti ta’ implimentazzjoni, tistabbilixxi regoli dettaljati dwar l-istatus tal-korpi ta’ ċertifikazzjoni, il-kompiti speċifiċi, inklużi l-kontrolli, li huma jkollhom jesegwixxu, kif ukoll iċ-ċertifikati u r-rapporti, flimkien mad-dokumenti li jkun hemm magħhom, li għandhom isiru minn dawk il-korpi. Dawk l-atti ta’ implimentazzjoni għandhom jiġu adottati skont il-proċedura ta’ eżami msemmija fl-Artikolu 112(3). Artikolu 10 Ammissibbiltà ta’ pagamenti magħmula mill-aġenziji tal-pagamenti L-infiq imsemmi fl-Artikolu 4(1) u fl-Artikolu 5 jista’ jiġi kopert minn finanzjament mill-Unjoni biss jekk ikun sar minn aġenziji tal-pagamenti akkreditati. Artikolu 11 Pagament sħiħ lil benefiċjarji Ħlief fejn espliċitament ipprovdut xort’oħra fil-leġiżlazzjoni tal-Unjoni, pagamenti relatati mal-finanzjament imsemmi f’dan ir-Regolament għandhom jiġu rimborżati b’mod sħiħ lill-benefiċjarji. TITOLU III SISTEMA KONSULTATTIVA GĦALL-FARMS Artikolu 12 Prinċipju u kamp ta’ applikazzjoni 1. L-Istati Membri għandhom jistabbilixxu sistema ta’ konsulenza għal benefiċjarji dwar l-immaniġġjar ta’ artijiet u farms (minn hawn ’il quddiem imsejħa ‘Sistema Konsultattiva għall-farms’) imħaddma minn korp wieħed maħtur jew aktar. Il-korpi maħtura jistgħu jkunu pubbliċi jew privati. 2. Is-sistema konsultattiva għall-farms għandha tkopri mill-anqas: (a) ir-rekwiżiti statutorji ta’ mmaniġġjar u l-istandards għal kundizzjoni agrikola u ambjentali tajba ta’ art kif stabbiliti fil-Kapitolu I tat-Titolu VI; (b) il-prattiki agrikoli ta’ ġid għall-klima u l-ambjent kif stabbiliti fil-Kapitolu 2 tat-Titolu III tar-Regolament (UE) Nru xxx/xxx [DP] u ż-żamma taż-żona agrikola kif imsemmi fl-Artikolu 4(1)(c) tar-Regolament (UE) Nru xxx/xxx [DP]; (c) ir-rekwiżiti jew l-azzjonijiet relatati mal-mitigazzjoni tat-tibdil fil-klima u l-adattament għalih, il-bijodiversità, il-ħarsien tal-ilma, in-notifika ta’ mard tal-annimali u tal-pjanti u l-innovazzjoni mill-anqas kif stabbilit fl-Anness I għal dan ir-Regolament; (d) l-iżvilupp sostenibbli tal-attività ekonomika tal-farms żgħar kif iddefinit mill-Istati Membri u, tal-anqas, tal-farms li jipparteċipaw fl-Iskema tal-bdiewa żgħar imsemmija fit-Titolu V tar-Regolament (UE) Nru xxx/xxx[DP]. 3. Is-sistema konsultattiva għall-farms tista’ wkoll tkopri partikolarment: (a) l-iżvilupp sostenibbli tal-attività ekonomika ta' azjendi għajr dawk imsemmija fil-paragrafu (2)(d); (b) ir-rekwiżiti minimi stabbiliti minn leġiżlazzjoni nazzjonali, kif imsemmi fl-Artikolu 29(3) u 30(2) tar-Regolament (UE) Nru xxx/xxx [RD] eferenza għad-dispożizzjoni rilevanti ta’ eliġibbiltà għal miżuri agroambjentali]. Artikolu 13 Rekwiżiti speċifiċi relatati mas-sistema konsultattiva għall-farms 1. L-Istati Membri għandhom jiżguraw li l-konsulenti tas-sistema konsultattiva għall-farms ikunu kwalifikati kif xieraq u mħarrġin regolarment. 2. L-Istati Membri għandhom jiżguraw is-separazzjoni bejn il-konsulenza u l-kontroll. F’dan ir-rigward u mingħajr preġudizzju għall-leġiżlazzjoni nazzjonali dwar aċċess pubbliku għal dokumenti, l-Istati Membri għandhom jiżguraw li l-korpi maħtura msemmija fl-Artikolu 12 ma jiżvelawx informazzjoni dwar persuni u individwi u dejta li huma jiksbu fl-attività tagħhom ta’ konsulenza lil persuni minbarra lil benefiċjarju li jmexxi l-azjenda konċernata, bl-eċċezzjoni ta’ kwalunkwe irregolarità jew ksur misjuba matul l-attività tagħhom li jkunu koperti minn obbligu stabbilit fid-dritt nazzjonali jew tal-Unjoni li jsiru magħrufa lil awtorità pubblika, partikolarment fil-każ ta’ offiżi kriminali. 3. L-awtorità nazzjonali kompetenti għandha tipprovdi lill-benefiċjarju, fejn ikun xieraq bl-użu ta’ mezzi elettroniċi, bil-listi adatti ta’ korpi maħturin. Artikolu 14 Aċċess għas-sistema konsultattiva għall-farms Il-benefiċjarji, kemm jekk jirċievu għajnuna skont il-politika agrikola komuni jew le, inkluż l-iżvilupp rurali, jistgħu jużaw fis-sistema konsultattiva għall-farms fuq bażi volontarja. Madankollu, l-Istati Membri jistgħu jiddeterminaw, skont kriterji oġġettivi, il-kategoriji ta’ benefiċjarji li jkollhom aċċess ta’ prijorità għas-sistema konsultattiva għall-farms. L-Istati Membri, madankollu, għandhom jiżguraw li tingħata prijorità lil bdiewa li l- aċċess tagħhom għal servizz ta’ konsulenza minbarra s-sistema konsultattiva għall-farms huwa l-aktar limitat. Is-sistema konsultattiva għall-farms għandha tiżgura li benefiċjarji jkollhom aċċess għall-konsulenza li tirrifletti l-qagħda speċifika tal-azjenda tagħhom. Artikolu 15 Setgħat tal-Kummissjoni 1. Biex tiggarantixxi l-funzjonament sewwa tas-sistema konsultattiva għall-farms, il-Kummissjoni għandu jkollha s-setgħa li tadotta atti delegati skont l-Artikolu 111 dwar dispożizzjonijiet li jkollhom l-għan li jagħmlu dik is-sistema operazzjonali b’mod sħiħ. Dawk id-dispożizzjonijiet jistgħu jkollhom x’jaqsmu, fost affarijiet oħra, mal-kriterji ta’ aċċessibbiltà għal bdiewa. 2. Il-Kummissjoni tista’, permezz ta’ atti ta’ implimentazzjoni, tadotta regoli għall-implimentazzjoni uniformi tas-sistema konsultattiva għall-farms. Dawk l-atti ta’ implimentazzjoni għandhom jiġu adottati skont il-proċedura ta’ eżami msemmija fl-Artikolu 112(3). TITOLU IV IMMANIĠĠJAR FINANZJARJU TAL-FONDI Kapitolu I FAEG Taqsima 1 Finanzjament ta’ Nfiq Artikolu 16 Limitu massimu tal-baġit 1. Il-limitu massimu annwali għal infiq mill-FAEG għandu jkun ikkostitwit mill-ammonti massimi ffissati skont ir-Regolament (UE) Nru xxx/xxx [QFM]. 2. Fil-każ li l-leġiżlazzjoni tal-Unjoni tipprovdi għal somom li jkollhom jitnaqqsu mill-ammont imsemmi fil-paragrafu 1, il-Kummissjoni għandha, permezz ta’ atti ta’ implimentazzjoni, tistabbilixxi l-bilanċ nett li jkun hemm għal infiq mill-FAEG abbażi tad-dejta msemmija f’dik il-leġiżlazzjoni. Artikolu 17 Pagamenti kull xahar 1. L-approprjazzjonijiet meħtieġa biex jiġi ffinanzjat l-infiq imsemmi fl-Artikolu 4(1) għandhom isiru disponibbli għall-Istati Membri mill-Kummissjoni fl-għamla ta’ pagamenti kull xahar, abbażi tal-infiq magħmul mill-aġenziji tal-pagamenti akkreditati matul il-perjodu ta’ referenza. 2. Sakemm isir it-trasferiment tal-pagamenti kull xahar mill-Kummissjoni, ir-riżorsi meħtieġa biex isir infiq għandhom jiġu mmobilizzati mill-Istati Membri skont il-ħtiġijiet tal-aġenziji tal-pagamenti akkreditati tagħhom. Artikolu 18 Proċedura għal pagamenti kull xahar 1. Il-pagamenti kull xahar għandhom isiru mill-Kummissjoni, mingħajr preġudizzju għall-atti ta’ implimentazzjoni msemmija fl-Artikoli 53 u 54, għal infiq magħmul mill-aġenziji tal-pagamenti akkreditati matul ix-xahar ta’ referenza. 2. Il-pagamenti kull xahar għandhom isiru lil kull Stat Membru mhux aktar tard mit-tielet jum tax-xogħol tat-tieni xahar wara dak li fih isir l-infiq. L-infiq magħmul mill-Istati Membri bejn l-1 u l-15 ta’ Ottubru għandu jitqies li jkun sar fix-xahar ta’ Ottubru. L-infiq magħmul bejn is-16 u l-31 ta’ Ottubru għandu jitqies li jkun sar fix-xahar ta’ Novembru. 3. Il-Kummissjoni għandha, permezz ta’ atti ta’ implimentazzjoni, tiddetermina l-pagamenti kull xahar li hija tagħmel, abbażi ta’ dikjarazzjoni ta’ nfiq mill-Istati Membri u tal-informazzjoni mogħtija skont l-Artikolu 102(1), billi tqis riduzzjonijiet jew sospensjonijiet applikati skont l-Artikolu 43 jew kwalunkwe korrezzjoni oħra. Dawk l-atti ta’ implimentazzjoni għandhom jiġu adottati skont il-proċedura konsultattiva msemmija fl-Artikolu 112(2). 4. Il-Kummissjoni tista’, permezz ta’ atti ta’ implimentazzjoni, tiddeċiedi li tagħmel pagamenti supplimentari jew tnaqqis. F’każijiet tali, il-Kumitat msemmi fl-Artikolu 112(1) għandu jkun mgħarraf fil-laqgħa tiegħu li jkun imiss. Artikolu 19 Spejjeż amministrattivi u tal-persunal L-infiq relatat ma’ spejjeż amministrattivi u tal-persunal magħmul mill-Istati Membri u minn benefiċjarji ta’ għajnuna mill-FAEG m’għandux jagħmel tajjeb għalihom il-Fond. Artikolu 20 Infiq b’intervent pubbliku 1. Fejn, fil-qafas tal-organizzazzjoni komuni tas-swieq, ma tkunx iddeterminata somma għal kull unità fir-rigward ta’ intervent pubbliku, il-FAEG għandu jiffinanzja l-miżura konċernata abbażi ta’ ammonti standard uniformi mal-Unjoni kollha, partikolarment għal fondi li joriġinaw fl-Istati Membri użati għal xiri sfurzat ta’ prodotti, għal operazzjonijiet materjali li jkun hemm minħabba ħżin u, fejn ikun xieraq, għal ipproċessar ta’ prodotti ta’ intervent. 2. Biex jiġi żgurat li jkun hemm l-iffinanzjar mill-FAEG tal-infiq b’intervent pubbliku l-Kummissjoni għandu jkollha s-setgħa li tadotta atti delegati skont l-Artikolu 111 dwar: (a) it-tip ta’ miżuri eliġibbli għal finanzjament mill-Unjoni u l-kundizzjonijiet għal rimborż; (b) il-kundizzjonijiet ta’ eliġibbiltà u l-metodi ta’ kalkulazzjoni abbażi tal-informazzjoni attwalment osservata mill-aġenziji tal-pagamenti jew abbażi ta’ rati fissi ddeterminati mill-Kummissjoni, jew abbażi ta’ ammonti b’rata fissa jew b’rata mhux fissa msemmija fil-leġiżlazzjoni agrikola settorjali. 3. L-ammonti msemmija fil-paragrafu 1 għandhom jiġu stabbiliti mill-Kummissjoni permezz ta’ atti ta’ implimentazzjoni. Dawk l-atti ta’ implimentazzjoni għandhom jiġu adottati skont il-proċedura konsultattiva msemmija fl-Artikolu 112(2). Artikolu 21 Akkwist ta’ immaġni b